รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 21 เมษายน 2563
วันพุธที่ 22 เมษายน 2563
สรุปข่าวการประชุมคณะรัฐมนตรี 21 เมษายน 2563
พลเอก ประยุทธ์  จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ  Video Conference ซึ่งสรุปสาระสําคัญดังนี้
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (21 เมษายน 2563) เวลา 09.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชบัญญัติแก้ไขเพิ่มเติมพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ 11) พ.ศ. 2551 (ฉบับที่ ..) พ.ศ. ....
2.  เรื่อง  แก้ไขกฎกระทรวงที่ทับซ้อนกับหลักเกณฑ์การกํากับดูแลสถาบันการเงินเฉพาะกิจของธนาคารแห่งประเทศไทย รวม 7 ฉบับ
3.  เรื่อง  ร่างกฎกระทรวงแบ่งส่วนราชการกรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม พ.ศ. ....
4.  เรื่อง  ร่างกฎกระทรวงกําหนดค่าตอบแทนรายปีสําหรับผู้รับอนุญาตปลูกสร้างอาคารหรือสิ่งอื่นใดล่วงล้ําลําแม่น้ํา พ.ศ. ....
5.  เรื่อง  ร่างกฎกระทรวงว่าด้วยการสํารวจตัวอย่างหรือสํามะโนประชากรและเคหะ พ.ศ. ....
6.  เรื่อง  ร่างกฎกระทรวงกําหนดเขตทะเลชายฝั่ง (ฉบับที่ ..) พ.ศ. ....
7.  เรื่อง  ร่างกฎกระทรวงแบ่งส่วนราชการกรมประมง กระทรวงเกษตรและสหกรณ์พ.ศ. ....
8.  เรื่อง  ร่างกฎกระทรวงแบ่งส่วนราชการสํานักงานปลัดกระทรวง กระทรวงการพัฒนาสังคมและความมั่นคงของมนุษย์ (ฉบับที่ ..) พ.ศ. ....
9.  เรื่อง  ร่างประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ (ฉบับที่ ..)
10.  เรื่อง  ร่างระเบียบสํานักนายกรัฐมนตรีว่าด้วยการดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยาและฟื้นฟูเศรษฐกิจและสังคม ที่ได้รับผลกระทบจากการระบาดของโรคติดต่อเชื้อไวรัสโคโรนา 2019 พ.ศ. 2563 พ.ศ. ....
เศรษฐกิจ - สังคม
11.  เรื่อง  โครงการประกันภัยข้าวนาปี ปีการผลิต 2563
12.  เรื่อง  ร่างมาตรการในการป้องกันและแก้ไขปัญหาการล่วงละเมิดหรือคุกคามทางเพศในการทํางาน
13.  เรื่อง  ข้อเสนอแนะเพื่อป้องกันการทุจริต กรณีศึกษาเกี่ยวกับการประมูลงานให้สิทธิประกอบกิจการจําหน่ายสินค้าปลอดอากร (Duty Free) ณ ท่าอากาศยาน  สุวรรณภูมิ ท่าอากาศยานภูเก็ต ท่าอากาศยานเชียงใหม่ และท่าอากาศยานหาดใหญ่ และงานให้สิทธิประกอบกิจการบริหารจัดการกิจกรรมเชิงพาณิชย์ ภายในอาคารผู้โดยสาร ณ ท่าอากาศยานสุวรรณภูมิของบริษัท ท่าอากาศยานไทยจํากัด (มหาชน)
14.  เรื่อง  โครงการจัดทําระบบบริหารจัดการข้อมูลขนาดใหญ่ (Big Data) เพื่อขับเคลื่อนยุทธศาสตร์มหาวิทยาลัยราชภัฏเพื่อการพัฒนาท้องถิ่น
15.   เรื่อง  การเตรียมความพร้อมในการจัดการเรียนการสอนเพื่อรองรับการเปิดภาคเรียนที่หนึ่ง ปีการศึกษา 2563
16.  เรื่อง  แนวทางดําเนินการและวิธีปฏิบัติในการใช้เงินทุนสํารองจ่ายตามมาตรา 45 ของพระราชบัญญัติวิธีการงบประมาณ พ.ศ. 2561
17.  เรื่อง  อัตราการชดเชยความเสียหายให้สถาบันการเงินตามมาตรา 11 ของพระราชกําหนดการให้ความช่วยเหลือทางการเงินแก่ผู้ประกอบวิสาหกิจที่ได้รับ
ผลกระทบจากการระบาดของโรคติดเชื้อไวรัสโคโรนา 2019 พ.ศ. 2563
18.  เรื่อง  ทบทวนมติคณะรัฐมนตรีเกี่ยวกับมาตรการชดเชยรายได้แก่ลูกจ้างของสถานประกอบการที่ได้รับผลกระทบหรือผู้ได้รับผลกระทบอื่น ๆ ของการแพร่ระบาด ของไวรัสโคโรนา (COVID-19) ครั้งที่ 2
19.  เรื่อง  มาตรการช่วยเหลือผู้ใช้ไฟฟ้าที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 (COVID-19) เพิ่มเติม
20.  เรื่อง  การโอนงบประมาณรายจ่ายประจําปีงบประมาณ พ.ศ. 2563
ต่างประเทศ
21.  เรื่อง  การย้ายที่ตั้งสํานักงานภูมิภาคอาเซียนและแปซิฟิกของสหภาพโทรคมนาคมระหว่างประเทศ
22.  เรื่อง  ร่างถ้อยแถลงร่วมของการประชุมรัฐมนตรีกีฬาอาเซียน ครั้งที่ 5 และร่างถ้อยแถลงร่วมของการประชุมรัฐมนตรีกีฬาอาเซียน – ญี่ปุ่น ครั้งที่ 2 ร่างขอบเขต  หน้าที่ (TOR) ของรัฐมนตรีกีฬาอาเซียน รัฐมนตรีกีฬาอาเซียน – ญี่ปุ่น เจ้าหน้าที่อาวุโสกีฬาอาเซียน และเจ้าหน้าที่อาวุโสกีฬาอาเซียน – ญี่ปุ่น
23.  เรื่อง  ขอความเห็นชอบต่อร่างถ้อยแถลงร่วมของรัฐมนตรีเศรษฐกิจอาเซียน-ญี่ปุ่นว่าด้วยข้อริเริ่มด้านความยืดหยุ่นทางเศรษฐกิจต่อการแพร่ระบาดของโรคติดเชื้อ
ไวรัสโคโรนา (โควิด -19)
แต่งตั้ง
24.  เรื่อง  การแต่งตั้งโฆษกและรองโฆษกกระทรวงการพัฒนาสังคมและความมั่นคงของมนุษย์
25.  เรื่อง  แต่งตั้งประธานกรรมการและกรรมการในคณะกรรมการการประปานครหลวง
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชบัญญัติแก้ไขเพิ่มเติมพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ 11) พ.ศ. 2551 (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชบัญญัติแก้ไขเพิ่มเติมพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ 11) พ.ศ. 2551 (ฉบับที่ ..) พ.ศ. .... ตามที่กระทรวงมหาดไทยเสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับข้อสังเกตของกระทรวงทรัพยากรธรรมชาติและสิ่งแวดล้อม สํานักงานศาลยุติธรรม และสํานักงานสภาพัฒนาการเศรษฐกิจและสังคมแห่งชาติ (คณะกรรมการปฏิรูปประเทศด้านทรัพยากรธรรมชาติและสิ่งแวดล้อม) ไปประกอบการพิจารณาด้วย แล้วส่งให้คณะกรรมการประสานงานสภาผู้แทนราษฎรพิจารณา ก่อนเสนอรัฐสภาต่อไป โดยให้แจ้งประธานรัฐสภาทราบด้วยว่า ร่างพระราชบัญญัติฉบับนี้ได้ตราขึ้นเพื่อดําเนินการตาม หมวด 16 การปฏิรูปประเทศของรัฐธรรมนูญแห่งราชอาณาจักรไทย และให้กระทรวงมหาดไทยรับความเห็นของกระทรวงทรัพยากรธรรมชาติและสิ่งแวดล้อม คณะกรรมการปฏิรูปประเทศด้านทรัพยากรธรรมชาติและสิ่งแวดล้อม ไปพิจารณาดําเนินการต่อไป
สาระสําคัญของร่างพระราชบัญญัติ
1. แก้ไขเพิ่มเติมความในวรรคสี่ ของมาตรา 8 แห่งพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ 11) พ.ศ. 2551 เพื่อกําหนดให้กรณีผู้มีหลักฐานการแจ้งการครอบครองที่ดินขอออกเอกสารสิทธิ ในการพิจารณาของศาล ให้ศาลแจ้งหน่วยงานของรัฐผู้มีหน้าที่ดูแลรักษาที่ดินของรัฐตามกฎหมายได้มีส่วนให้ความเห็นประกอบการพิจารณาของศาล โดยตรวจสอบกับระวางแผนที่รูปถ่ายทางอากาศหรือระวางรูปถ่ายทางอากาศฉบับที่ทําขึ้นก่อนสุด เท่าที่ทางราชการมีอยู่ประกอบการตรวจสอบตําแหน่งที่ดินและข้อเท็จจริงอื่น พร้อมทั้งทําความเห็นเสนอต่อศาล เป็นการเพิ่มเติมนอกเหนือจากความเห็นของกรมที่ดิน
2. คําขอออกเอกสารสิทธิจากหลักฐานการแจ้งการครอบครองที่ยื่นไว้ก่อนพระราชบัญญัติฉบับนี้ใช้บังคับ ให้ปฏิบัติตามมาตรา 8 วรรคสี่ แห่งพระราชบัญญัติแก้ไขเพิ่มเติมประมวลกฎหมายที่ดิน (ฉบับที่ 11) พ.ศ. 2551
2. เรื่อง แก้ไขกฎกระทรวงที่ทับซ้อนกับหลักเกณฑ์การกํากับดูแลสถาบันการเงินเฉพาะกิจของธนาคารแห่งประเทศไทย รวม 7 ฉบับ
คณะรัฐมนตรีมีมติอนุมัติหลักการร่างกฎกระทรวง รวม 7 ฉบับ ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
กค. เสนอว่า
1. โดยที่พระราชบัญญัติธุรกิจสถาบันการเงิน (ฉบับที่ 3) พ.ศ. 2561 มีผลใช้บังคับตั้งแต่วันที่ 19 กุมภาพันธ์ 2562 เป็นต้นไป นั้น มาตรา 120/1 แห่งพระราชบัญญัติดังกล่าวกําหนดให้ธนาคารแห่งประเทศไทยมีอํานาจกําหนดหลักเกณฑ์โดยความเห็นชอบของรัฐมนตรีให้สถาบันการเงินเฉพาะกิจ (Specialised Financial Institutions : SFIs) ถือปฏิบัติหรือปฏิบัติเพิ่มเติมจากที่กฎหมายจัดตั้งสถาบันการเงินเฉพาะกิจกําหนดในเรื่องดังต่อไปนี้ (2) การดํารงเงินกองทุนและสินทรัพย์ และ (7) การบริหารสินทรัพย์และการดํารงสินทรัพย์สภาพคล่อง ธนาคารแห่งประเทศไทย (ธปท.) จึงได้ออกหลักเกณฑ์การกํากับดูแล SFIs ในเรื่องการจัดชั้นสินทรัพย์และการกันเงินสํารอง การดํารงเงินกองทุน และการดํารงเงินสดสํารองและสินทรัพย์สภาพคล่องแล้ว ซึ่งหลักเกณฑ์ดังกล่าวมีความเป็นมาตรฐานสากล มีความยืดหยุ่น และเหมาะสมกับสถานการณ์ในปัจจุบัน โดยมีผลบังคับใช้ตั้งแต่วันที่ 1 ตุลาคม 2562 เป็นต้นไป
2. กค. พิจารณาแล้วเห็นว่า หลักเกณฑ์การกํากับดูแล SFIs ของ ธปท. ตามข้อ 1. มีความเป็นมาตรฐานสากลและเหมาะสมกับสถานการณ์ในปัจจุบัน ประกอบกับเพื่อมิให้หลักเกณฑ์การกํากับดูแล SFIs ทับซ้อนกัน สมควรยกเลิกหลักเกณฑ์การกํากับดูแล SFIs ตามที่กําหนดในกฎกระทรวง รวม 7 ฉบับ
จึงได้เสนอร่างกฎกระทรวง รวม 7 ฉบับ มาเพื่อดําเนินการ
สาระสําคัญของร่างกฎกระทรวง
1. ร่างกฎกระทรวงว่าด้วยการดํารงเงินกองทุนของธนาคารเพื่อการเกษตรและสหกรณ์การเกษตร (ฉบับที่ ..) พ.ศ. .... มีสาระสําคัญเป็นการยกเลิกกฎกระทรวงว่าด้วยการดํารงเงินกองทุนของธนาคารเพื่อการเกษตรและสหกรณ์การเกษตร พ.ศ. 2551 และให้ธนาคารเพื่อการเกษตรและสหกรณ์การเกษตร (ธ.ก.ส.) ดํารงเงินกองทุนเป็นอัตราส่วนกับสินทรัพย์ หนี้สิน หรือภาระผูกพันตามที่ ธปท. กําหนด
2. ร่างกฎกระทรวงว่าด้วยการดํารงเงินสดสํารองและสินทรัพย์สภาพคล่องของธนาคารเพื่อการเกษตรและสหกรณ์การเกษตร (ฉบับที่ ..) พ.ศ. .... มีสาระสําคัญเป็นการยกเลิกกฎกระทรวงว่าด้วยการดํารงเงินสดสํารองและสินทรัพย์สภาพคล่อง ของธนาคารเพื่อการเกษตรและสหกรณ์การเกษตร พ.ศ. 2551 และให้ ธ.ก.ส. ดํารงเงินสดสํารองและสินทรัพย์สภาพคล่องตามที่ ธปท. กําหนด
3. ร่างกฎกระทรวงว่าด้วยการดํารงเงินกองทุนของธนาคารพัฒนาวิสาหกิจขนาดกลางและขนาดย่อมแห่งประเทศไทย (ฉบับที่ ..) พ.ศ. .... มีสาระสําคัญเป็นการยกเลิกกฎกระทรวงว่าด้วยการดํารงเงินกองทุนของธนาคารพัฒนาวิสาหกิจขนาดกลางและขนาดย่อมแห่งประเทศไทย พ.ศ. 2549 และให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) ดํารงเงินกองทุนเป็นอัตราส่วนกับสินทรัพย์ หนี้สิน หรือภาระผูกพันตามหลักเกณฑ์ วิธีการ และเงื่อนไขที่ ธปท. กําหนด
4. ร่างกฎกระทรวงว่าด้วยการดํารงเงินกองทุนของธนาคารอิสลามแห่งประเทศไทย (ฉบับที่ ..) พ.ศ. .... มีสาระสําคัญเป็นการยกเลิกกฎกระทรวงว่าด้วยการดํารงเงินกองทุนของธนาคารอิสลามแห่งประเทศไทย พ.ศ. 2547 และให้ธนาคารอิสลามแห่งประเทศไทย (ธอท.) ดํารงเงินกองทุนเป็นอัตราส่วนกับสินทรัพย์ หนี้สิน หรือภาระผูกพันตามหลักเกณฑ์ วิธีการ และเงื่อนไขที่ ธปท. กําหนด
5. ร่างกฎกระทรวงว่าด้วยการดํารงสินทรัพย์สภาพคล่องของธนาคารอิสลามแห่งประเทศไทย (ฉบับที่ ..) พ.ศ. .... มีสาระสําคัญเป็นการยกเลิกกฎกระทรวงว่าด้วยการดํารงสินทรัพย์สภาพคล่องของธนาคารอิสลามแห่งประเทศไทย พ.ศ. 2547 และให้ ธอท. ดํารงเงินสดสํารองและสินทรัพย์สภาพคล่องตามที่ ธปท. กําหนด
6. ร่างกฎกระทรวงว่าด้วยการดํารงเงินกองทุนของธนาคารเพื่อการส่งออกและนําเข้าแห่งประเทศไทย (ฉบับที่ ..) พ.ศ. .... มีสาระสําคัญเป็นการยกเลิกกฎกระทรวง (พ.ศ. 2538) ออกตามความในพระราชบัญญัติธนาคารเพื่อการส่งออกและนําเข้าแห่งประเทศไทย พ.ศ. 2536 และให้ธนาคารเพื่อการส่งออกและนําเข้าแห่งประเทศไทย (ธสน.) ดํารงเงินกองทุนเป็นอัตราส่วนกับสินทรัพย์ หนี้สิน หรือภาระผูกพันตามหลักเกณฑ์ วิธีการ และเงื่อนไขที่ ธปท. กําหนด
7. ร่างกฎกระทรวงว่าด้วยการดํารงเงินกองทุนของบรรษัทตลาดรองสินเชื่อที่อยู่อาศัย  (ฉบับที่ ..) พ.ศ. .... มีสาระสําคัญเป็นการยกเลิกกฎกระทรวงว่าด้วยการดํารงเงินกองทุนของบรรษัทตลาดรองสินเชื่อที่อยู่อาศัย พ.ศ. 2547 และให้บรรษัทตลาดรองสินเชื่อที่อยู่อาศัย (บตท.) ดํารงเงินกองทุนเป็นอัตราส่วนกับสินทรัพย์ หนี้สิน หรือภาระผูกพันตามหลักเกณฑ์ วิธีการ และเงื่อนไขที่ ธปท. กําหนด
3. เรื่อง ร่างกฎกระทรวงแบ่งส่วนราชการกรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม พ.ศ. ....
คณะรัฐมนตรีมีมติรับทราบร่างกฎกระทรวงแบ่งส่วนราชการกรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว และให้สํานักเลขาธิการคณะรัฐมนตรีส่งร่างกฎกระทรวงดังกล่าวให้กระทรวงทรัพยากรธรรมชาติและสิ่งแวดล้อมเพื่อนําเสนอรัฐมนตรีว่าการกระทรวงทรัพยากรธรรมชาติและสิ่งแวดล้อมพิจารณาลงนาม และประกาศในราชกิจจานุเบกษาต่อไป
สาระสําคัญของร่างกฎกระทรวง
ปรับปรุงการแบ่งส่วนราชการกรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม ตามกฎกระทรวงแบ่งส่วนราชการกรมทรัพยากรทางทะเลและชายฝั่ง กระทรวงทรัพยากรธรรมชาติและสิ่งแวดล้อม พ.ศ. 2545 ดังนี้
การแบ่งส่วนราชการปัจจุบัน
การแบ่งส่วนราชการที่ขอปรับปรุง
1. สํานักงานเลขานุการกรม
2. สถาบันวิจัยและพัฒนาทรัพยากรทางทะเลและชายฝั่ง
3. กองแผนงาน
4. สํานักอนุรักษ์ทรัพยากรป่าชายเลน
5. สํานักอนุรักษ์ทรัพยากรทางทะเลและชายฝั่ง
1. สํานักงานเลขานุการกรม (คงเดิม)
2. สถาบันวิจัยและพัฒนาทรัพยากรทางทะเลและชายฝั่ง (คงเดิม)
3. กองยุทธศาสตร์และแผนงาน (เปลี่ยนชื่อ)
4. กองอนุรักษ์ทรัพยากรป่าชายเลน (เปลี่ยนชื่อ)
5. กองอนุรักษ์ทรัพยากรทางทะเล (เปลี่ยนชื่อ)
6. กองอนุรักษ์ทรัพยากรชายฝั่ง (ตั้งใหม่)
7. กองกฎหมาย (ตั้งใหม่)
8. สํานักงานทรัพยากรทางทะเลและชายฝั่งที่ 1 (ตั้งใหม่)
9. สํานักงานทรัพยากรทางทะเลและชายฝั่งที่ 2 (ตั้งใหม่)
10. สํานักงานทรัพยากรทางทะเลและชายฝั่งที่ 3 (ตั้งใหม่)
11. สํานักงานทรัพยากรทางทะเลและชายฝั่งที่ 4 (ตั้งใหม่)
12. สํานักงานทรัพยากรทางทะเลและชายฝั่งที่ 5 (ตั้งใหม่)
13. สํานักงานทรัพยากรทางทะเลและชายฝั่งที่ 6 (ตั้งใหม่)
14. สํานักงานทรัพยากรทางทะเลและชายฝั่งที่ 7 (ตั้งใหม่)
4. เรื่อง ร่างกฎกระทรวงกําหนดค่าตอบแทนรายปีสําหรับผู้รับอนุญาตปลูกสร้างอาคาร หรือสิ่งอื่นใดล่วงล้ําลําแม่น้ํา พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดค่าตอบแทนรายปีสําหรับผู้รับอนุญาตปลูกสร้างอาคาร หรือสิ่งอื่นใดล่วงล้ําลําแม่น้ํา พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงคมนาคม (คค.) เสนอ และให้ดําเนินการต่อไปได้
สาระสําคัญของร่างกฎกระทรวง
1. ให้ยกเลิกกฎกระทรวง ฉบับที่ 64 (พ.ศ. 2537) ออกตามความในพระราชบัญญัติการเดินเรือในน่านน้ําไทย พระพุทธศักราช 2456
2. กําหนดวิธีการ อัตราค่าตอบแทน และลักษณะของสิ่งล่วงล้ําลําแม่น้ําที่ผู้ได้รับอนุญาตให้ปลูกสร้างสิ่งล่วงล้ําลําแม่น้ํา ต้องเสียค่าตอบแทนเป็นรายปีตามอัตรา ดังนี้
อัตราค่าตอบแทนตามร่างกฎกระทรวงฯ ที่ คค. เสนอ
อัตราค่าตอบแทน ตาม พ.ร.บ. การเดินเรือในน่านน้ําไทย (ฉบับที่ 14) พ.ศ. 2535 และ (ฉบับที่ 17) พ.ศ. 2560
ประเภท
อัตราค่าตอบแทนตารางเมตรละ
(1) ท่าเทียบเรือสําราญและกีฬา
(2) สถานที่จอดและเทียบเรือสําราญและกีฬา
(3) อาคารหรือสิ่งอื่นใดนอกเหนือจาก (1) และ (2)
250 บาท
100 บาท
50 บาท
ไม่น้อยกว่าตารางเมตรละ 50 บาท และถ้าเป็นอาคารหรือสิ่งอื่นใดซึ่งมีลักษณะหรือวัตถุประสงค์เพื่อใช้ในการประกอบธุรกิจ ให้เสียเป็น 2 เท่า ของอัตราดังกล่าว
กรณีอาคารหรือสิ่งอื่นใดที่มีวัตถุประสงค์เพื่อใช้ในการประกอบธุรกิจ ให้ผู้รับอนุญาตเสียค่าตอบแทนเป็น 2 เท่าของอัตราตามตาราง
3. กําหนดลักษณะของสิ่งล่วงล้ําลําแม่น้ําและประเภทของบุคคลที่ได้รับยกเว้นหรือลดหย่อนการเสียค่าตอบแทนเป็นรายปี
4. กําหนดวิธีการคํานวณพื้นที่ของสิ่งล่วงล้ําลําแม่น้ําที่ได้รับอนุญาต เพื่อนํามาคํานวณอัตราค่าตอบแทนเป็นรายปี โดยให้คํานวณตามพื้นที่ที่ล่วงล้ําเข้าไปตามความเป็นจริง เศษของพื้นที่ไม่ถึง 1 ตารางเมตร ให้คิดเป็น 1 ตารางเมตร ในกรณีที่การล่วงล้ําลําแม่น้ําครอบคลุมพื้นที่สาธารณะซึ่งบุคคลอื่นไม่สามารถเข้าไปใช้ประโยชน์ในที่สาธารณะนั้นได้ ให้คํานวณพื้นที่ตามขอบเขตที่อาคารหรือสิ่งอื่นใดล่วงล้ําลําแม่น้ํานั้นครอบคลุมทั้งหมด
5. เรื่อง ร่างกฎกระทรวงว่าด้วยการสํารวจตัวอย่างหรือสํามะโนประชากรและเคหะ พ.ศ. ....
คณะรัฐมนตรีมีมติอนุมัติหลักการร่างกฎกระทรวงว่าด้วยการสํารวจตัวอย่างหรือสํามะโนประชากรและเคหะ พ.ศ. .... ตามที่กระทรวงดิจิทัลเพื่อเศรษฐกิจและสังคม (ดศ.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ ดศ. รับความเห็นของกระทรวงคมนาคม สํานักงาน ก.พ. และสํานักงานคณะกรรมการกฤษฎีกาไปพิจารณาดําเนินการต่อไปด้วย
ดศ. เสนอว่า
1. สํานักงานสถิติแห่งชาติ (สสช.) มีภารกิจในการดําเนินการเก็บรวบรวมข้อมูลประชากรของประเทศในรูปของสํามะโนประชากร โดยมีวัตถุประสงค์เพื่อเก็บรวบรวมข้อมูลโครงสร้างพื้นฐานของประชากร (เพศ อายุ สัญชาติ การศึกษา การทํางาน) ตามที่อยู่จริงและที่อยู่อาศัย เพื่อให้ได้ข้อมูลในระดับพื้นที่ย่อย และวัดการเปลี่ยนแปลงทางโครงสร้างของประชากรและที่อยู่อาศัย เพื่อประโยชน์ในการวางแผนพัฒนาเศรษฐกิจและสังคมของประเทศ การกําหนดนโยบายเพื่อการบริหารของหน่วยงานต่าง ๆ ทั้งภาครัฐและเอกชน และใช้เป็นฐานในการ คาดประมาณจํานวนประชากรในอนาคต
2. การจัดทําสํามะโนประชากรดังกล่าวต้องดําเนินการทุกรอบ 10 ปี โดยได้ดําเนินการครั้งแรกในปี พ.ศ. 2503 และดําเนินการต่อมาทุกรอบ 10 ปี เพื่อให้สอดคล้องกับข้อเสนอแนะขององค์การสหประชาชาติ (UN) ที่ขอให้ทุกประเทศในโลกจัดทําสํามะโนประชากรและเคหะอย่างน้อยทุก 10 ปี แต่อย่างไรก็ดี นับแต่ปี พ.ศ. 2513 จนถึงปี พ.ศ. 2553 สสช. ได้จัดทําสํามะโนประชากรพร้อมกับการจัดทําสํามะโนเคหะด้วย โดยที่ในปี พ.ศ. 2563 เป็นปีครบรอบ 10 ปี ที่ สสช. จะต้องดําเนินการสํารวจตัวอย่างหรือสํามะโนประชากรและสํามะโนเคหะ ประกอบกับมาตรา 9 แห่งพระราชบัญญัติสถิติ พ.ศ. 2550 บัญญัติให้การจัดทําสํามะโนหรือสํารวจตัวอย่าง ที่ประสงค์จะกําหนดให้เป็นหน้าที่ของประชาชนที่จะต้องให้ข้อมูล ให้กําหนดโดยกฎกระทรวง
3. ประกอบกับคณะรัฐมนตรีได้มีมติ (2 เมษายน 2562) เห็นชอบการแต่งตั้งคณะกรรมการบริหารโครงการสํามะโนประชากรและเคหะ พ.ศ. 2563 ประกอบด้วยผู้แทนจากหน่วยงานต่าง ๆ เพื่อให้คําปรึกษาแนะนําเกี่ยวกับการดําเนินงานโครงการสํามะโนประชากรและเคหะตามที่ ดศ. เสนอ และให้ ดศ. รับความเห็นของหน่วยงานที่เกี่ยวข้อง เพื่อร่วมกันวางแผนสํามะโนด้านข้อมูลประชากรผู้มีรายได้น้อยอย่างเป็นระบบ การพิจารณาเก็บรวบรวมข้อมูลสํามะโนประชากรฯ ควรคํานึงถึงบริบทการเปลี่ยนแปลงของสังคม อาทิ รูปแบบการอยู่อาศัยของประชากร โดยเฉพาะในเขตเมือง การนําเทคโนโลยีมาใช้เพื่ออํานวยความสะดวกในการให้ข้อมูลเพื่อให้การจัดทําสํามะโนประชากรฯ ได้ข้อมูลที่ถูกต้อง ครบถ้วน และเกิดประโยชน์สูงสุด รวมทั้งการจัดทําประมาณการรายจ่าย แหล่งเงินที่ใช้ตลอดระยะเวลาดําเนินการ และประโยชน์ที่จะได้รับไปพิจารณาดําเนินการต่อไป
4. ดังนั้น เพื่อให้ได้ข้อมูลเกี่ยวกับจํานวนและรายละเอียดของประชากรในครัวเรือน รวมถึงข้อมูลเกี่ยวกับจํานวนและลักษณะที่อยู่ของประชากร เพื่อประโยชน์ในการวางแผนพัฒนาเศรษฐกิจและสังคมของประเทศ การกําหนดนโยบายเพื่อการบริหารฯ ตลอดจนใช้เป็นฐานในการคาดประมาณจํานวนประชากรในอนาคตอย่างต่อเนื่อง ดศ. จึงได้ยกร่างกฎกระทรวงในเรื่องนี้ เพื่อสํารวจตัวอย่างหรือสํามะโนประชากรและเคหะดังกล่าว
จึงได้เสนอร่างกฎกระทรวงว่าด้วยการสํารวจตัวอย่างหรือสํามะโนประชากรและเคหะ พ.ศ. .... มาเพื่อดําเนินการ
สาระสําคัญของร่างกฎกระทรวง
1. กําหนดบทนิยามคําว่า “บ้าน” “ประชากร” และ “การทอดแบบ”
2. กําหนดให้กฎกระทรวงมีอายุ 10 ปี
3. กําหนดให้เขตท้องที่ที่จัดทําการสํารวจตัวอย่างหรือสํามะโนประชากรและเคหะ ได้แก่ ทุกเขตท้องที่ทั่วราชอาณาจักร
4. กําหนดให้สํานักงานสถิติแห่งชาติทําการสํารวจตัวอย่างหรือสํามะโนประชากรและเคหะ เพื่อเก็บรวบรวมข้อมูลเกี่ยวกับจํานวนและรายละเอียดของประชากรในครัวเรือน ณ ที่อยู่อาศัยปกติที่พบในวันที่ทําการสํารวจตัวอย่างหรือสํามะโน รวมถึงข้อมูลเกี่ยวกับจํานวนและลักษณะที่อยู่อาศัยของประชากรเพื่อประโยชน์ในการวางแผนพัฒนาเศรษฐกิจและสังคมของประเทศ ใช้ในการกําหนดนโยบายเพื่อการบริหารของหน่วยงานต่าง ๆ ทั้งภาครัฐและเอกชน และใช้เป็นฐานในการคาดประมาณจํานวนประชากรในอนาคต
5. กําหนดวิธีการให้ข้อมูลแก่เจ้าหน้าที่ ได้แก่ การสัมภาษณ์ หรือการให้ข้อมูลทางโทรศัพท์หรือทางอินเทอร์เน็ต เว้นแต่กรณีไม่อาจให้ข้อมูลได้ให้พนักงานเจ้าหน้าที่ใช้วิธีการทอดแบบ เพื่อให้ได้มาซึ่งข้อมูลหรือด้วยวิธีการอื่นตามประกาศที่ออกตามมาตรา 10 แห่งพระราชบัญญัติสถิติ พ.ศ. 2550
6. เรื่อง ร่างกฎกระทรวงกําหนดเขตทะเลชายฝั่ง (ฉบับที่ ..) พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดเขตทะเลชายฝั่ง (ฉบับที่ ..) พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงเกษตรและสหกรณ์เสนอ และให้ดําเนินการต่อไปได้
สาระสําคัญของร่างกฎกระทรวง
เป็นการแก้ไขเพิ่มเติมกฎกระทรวงกําหนดเขตชายฝั่งทะเล พ.ศ. 2560 สําหรับเขตทะเลชายฝั่งในบริเวณจังหวัดตราด โดยปรับปรุงเขตทะเลชายฝั่งเพื่อให้มีความชัดเจนมากยิ่งขึ้น อันจะเป็นประโยชน์ในการบริหารจัดการทรัพยากรสัตว์น้ําในเขตทะเลชายฝั่งให้อยู่ในสภาวะที่เหมาะสมและสามารถทําการประมงได้อย่างยั่งยืนลดปัญหาการทําการประมงผิดกฎหมายโดยไม่เจตนา ลดความขัดแย้งของชาวประมงพื้นบ้านและประมงพาณิชย์ในพื้นที่ และเจ้าหน้าที่สามารถบังคับใช้กฎหมายได้อย่างมีประสิทธิภาพมากขึ้น
โดยร่างกฎกระทรวง มีสาระสําคัญกําหนดให้จังหวัดตราดมีเขตทะเลชายฝั่ง ดังต่อไปนี้
1. ระยะ 3 ไมล์ทะเล ถึง 6.48 ไมล์ทะเล นับจากแนวชายฝั่งทะเลที่น้ําทะเลจรดแผ่นดินบริเวณชายฝั่ง
2. ระยะ 3 ไมล์ทะเล ถึง 6.48 ไมล์ทะเล นับจากแนวชายฝั่งทะเลที่น้ําทะเลจรดแผ่นดินบริเวณชายเกาะ
7. เรื่อง ร่างกฎกระทรวงแบ่งส่วนราชการกรมประมง กระทรวงเกษตรและสหกรณ์ พ.ศ. ....
คณะรัฐมนตรีมีมติเห็นชอบร่างกฎกระทรวงแบ่งส่วนราชการกรมประมง กระทรวงเกษตรและสหกรณ์ พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงเกษตรและสหกรณ์เสนอ และให้ดําเนินการต่อไปได้
สาระสําคัญของร่างกฎกระทรวง
ให้ยกเลิกกฎกระทรวงแบ่งส่วนราชการกรมประมง กระทรวงเกษตรและสหกรณ์ พ.ศ. 2559 และปรับปรุงโครงสร้างของกรมประมงใหม่ ดังนี้
การแบ่งส่วนราชการปัจจุบัน
การแบ่งส่วนราชการที่ขอปรับปรุง
หมายเหตุ
ราชการบริหารส่วนกลาง
- สํานักงานเลขานุการกรม
- กองกฎหมาย
- กองการเจ้าหน้าที่
- กองคลัง
- กองควบคุมการค้าสัตว์น้ําและปัจจัยการผลิต
- กองโครงการอันเนื่องมาจากพระราชดําริและกิจกรรมพิเศษ
- กองตรวจการประมง
- กองตรวจสอบคุณภาพสินค้าประมง
- กองนโยบายและยุทธศาสตร์พัฒนาการประมง
- กองบริหารจัดการเรือประมงและการทําการประมง
- กองประมงต่างประเทศ
- กองแผนงาน
- กองพัฒนาระบบการรับรองมาตรฐานสินค้าประมงและหลักฐานเพื่อการสืบค้น
- กองบริหารจัดการทรัพยากรและกําหนดมาตรการ
- กองวิจัยและพัฒนาการเพาะเลี้ยงสัตว์น้ําจืด
- กองวิจัยและพัฒนาการเพาะเลี้ยงสัตว์น้ําชายฝั่ง
- กองวิจัยและพัฒนาเทคโนโลยีอุตสาหกรรมสัตว์น้ํา
- กองวิจัยและพัฒนาประมงทะเล
- กองวิจัยและพัฒนาประมงน้ําจืด
- กองวิจัยและพัฒนาพันธุกรรมสัตว์น้ํา
- กองวิจัยและพัฒนาสุขภาพสัตว์น้ํา
- กองวิจัยและพัฒนาอาหารสัตว์น้ํา
- ศูนย์เทคโนโลยีสารสนเทศและการสื่อสาร
- สํานักงานประมงพื้นที่กรุงเทพมหานคร
ราชการส่วนภูมิภาค
- สํานักงานประมงจังหวัด
- สํานักงานประมงอําเภอ ตามที่รัฐมนตรีประกาศกําหนด
ราชการบริหารส่วนกลาง
- สํานักงานเลขานุการกรม
- กองกฎหมาย
- กองบริหารทรัพยากรบุคคล
- กองบริหารคลัง
- กองตรวจสอบเรือประมง สินค้าสัตว์น้ําและปัจจัยการผลิต
- กองโครงการอันเนื่องมาจากพระราชดําริและกิจกรรมพิเศษ
- กองตรวจการประมง
- กองตรวจสอบคุณภาพสินค้าประมง
- กองนโยบายและแผนพัฒนาการประมง
- กองบริหารจัดการเรือประมงและการทําการประมง
- กองประมงต่างประเทศ
- กองยุทธศาสตร์และแผนงาน
- กองพัฒนาระบบการรับรองมาตรฐานสินค้าประมงและหลักฐานเพื่อการสืบค้น
- กองบริหารจัดการทรัพยากรและกําหนดมาตรการ
- กองวิจัยและพัฒนาการเพาะเลี้ยงสัตว์น้ําจืด
- กองวิจัยและพัฒนาการเพาะเลี้ยงสัตว์น้ําชายฝั่ง
- กองวิจัยและพัฒนาเทคโนโลยีอุตสาหกรรมสัตว์น้ํา
- กองวิจัยและพัฒนาประมงทะเล
- กองวิจัยและพัฒนาประมงน้ําจืด
- กองวิจัยและพัฒนาพันธุกรรมสัตว์น้ํา
- กองวิจัยและพัฒนาสุขภาพสัตว์น้ํา
- กองวิจัยและพัฒนาอาหารสัตว์น้ํา
- ศูนย์เทคโนโลยีสารสนเทศและการสื่อสาร
- สํานักงานประมงพื้นที่กรุงเทพมหานคร
ราชการส่วนภูมิภาค
- สํานักงานประมงจังหวัด
- สํานักงานประมงอําเภอ ตามที่รัฐมนตรีประกาศกําหนด
- เปลี่ยนชื่อและปรับปรุงภารกิจในบางหน่วยงานที่ซ้ําซ้อนกันให้อยู่ภายในหน่วยงานเดียวกัน โดยกําหนดภารกิจกองที่มีหน้าที่ในการควบคุมสั่งการ แยกจากกองที่มีหน้าที่ในการปฏิบัติการตรวจตราจับกุมผู้กระทําผิดอย่างชัดเจน ทั้งการตรวจในทะเล การตรวจสัตว์น้ําและเรือประมง ณ ท่าเทียบเรือ เป็นต้น นอกจากนี้ ยังมีการปรับบทบาทภารกิจในกอง
ต่าง ๆ ใหม่ เพื่อให้สอดคล้องกับภารกิจที่ได้มีการปฏิบัติจริงด้วย
8. เรื่อง ร่างกฎกระทรวงแบ่งส่วนราชการสํานักงานปลัดกระทรวง กระทรวงการพัฒนาสังคมและความมั่นคงของมนุษย์ (ฉบับที่ ..) พ.ศ. ....
คณะรัฐมนตรีมีมติรับทราบร่างกฎกระทรวงแบ่งส่วนราชการสํานักงานปลัดกระทรวง กระทรวงการพัฒนาสังคมและความมั่นคงของมนุษย์ (ฉบับที่ ..) พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว และให้สํานักเลขาธิการคณะรัฐมนตรีส่งร่างกฎกระทรวงดังกล่าวให้กระทรวงการพัฒนาสังคมและความมั่นคงของมนุษย์ เพื่อนําเสนอรัฐมนตรีว่าการกระทรวงการพัฒนาสังคมและความมั่นคงของมนุษย์พิจารณาลงนามและประกาศในราชกิจจานุเบกษาต่อไป
สาระสําคัญของร่างกฎกระทรวง
แก้ไขเพิ่มเติมกฎกระทรวงแบ่งส่วนราชการสํานักงานปลัดกระทรวง กระทรวงการพัฒนาสังคมและความมั่นคงของมนุษย์ พ.ศ. 2559 ดังนี้
การแบ่งส่วนราชการปัจจุบัน
การแบ่งส่วนราชการที่ขอแก้ไขปรับปรุง
ก. ราชการบริหารส่วนกลาง
1. กองกลาง
2. กองกฎหมาย
3. กองการต่างประเทศ
4. กองตรวจราชการ
5. กองต่อต้านการค้ามนุษย์
6. กองเผยแพร่และประชาสัมพันธ์
7. กองมาตรฐานการพัฒนาสังคมและความมั่นคงของมนุษย์
8. กองยุทธศาสตร์และแผนงาน
9. ศูนย์เทคโนโลยีสารสนเทศและการสื่อสาร
10. สถาบันพระประชาบดี
11.-22. สํานักงานส่งเสริมและสนับสนุนวิชาการ 1-11
ข. ราชการบริหารส่วนภูมิภาค
สํานักงานพัฒนาสังคมและความมั่นคงของมนุษย์จังหวัด
ก. ราชการบริหารส่วนกลาง
1. กองกลาง (คงเดิม)
2. กองกฎหมาย (คงเดิม)
3. กองการต่างประเทศ (คงเดิม)
4. กองตรวจราชการ (คงเดิม)
5. กองต่อต้านการค้ามนุษย์ (คงเดิม)
6. กองเผยแพร่และประชาสัมพันธ์ (คงเดิม)
7. กองพัฒนานโยบายและนวัตกรรมทางสังคม (ตั้งใหม่)
8. กองมาตรฐานการพัฒนาสังคมและความมั่นคงของมนุษย์ (คงเดิม)
9. กองยุทธศาสตร์และแผนงาน (คงเดิม)
10. ศูนย์เทคโนโลยีสารสนเทศและการสื่อสาร (คงเดิม)
11. สถาบันพระประชาบดี (คงเดิม)
12.-23. สํานักงานส่งเสริมและสนับสนุนวิชาการ 1-11 (คงเดิม)
ข. ราชการบริหารส่วนภูมิภาค
สํานักงานพัฒนาสังคมและความมั่นคงของมนุษย์จังหวัด (คงเดิม)
9. เรื่อง ร่างประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ (ฉบับที่ ..)
คณะรัฐมนตรีมีมติเห็นชอบในหลักการร่างประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ (ฉบับที่ ..) ตามที่สํานักงานตํารวจแห่งชาติ (สตช.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดําเนินการต่อไปได้
สตช. เสนอว่า
ภายหลังจากประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ ลงวันที่ 7 เมษายน 2563 มีผลใช้บังคับแล้ว เป็นการบรรเทาความเดือดร้อนของคนต่างด้าวที่ได้รับผลกระทบจากสถานการณ์แพร่ระบาดของโรคติดเชื้อไวรัสโคโรนา 2019 หรือโรคโควิด 19 ในการเดินทางเข้ามาในหรือออกไปนอกราชอาณาจักร รวมทั้งการอยู่ในราชอาณาจักรได้ในระดับหนึ่ง โดยเฉพาะคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวตามประเภทการตรวจลงตรา (รวมทั้งการตรวจลงตรา VISA on Arrival) และคนต่างด้าวซึ่งได้รับอนุญาตให้เข้ามาอยู่ในราชอาณาจักรเป็นการชั่วคราวตามสิทธิการยกเว้นการตรวจลงตรา (ผ.30/ผผ.14/ผผ.30/ผผ.90) ซึ่งกําหนดระยะเวลาอนุญาตให้อยู่ในราชอาณาจักรจะสิ้นสุดลง ตั้งแต่วันที่ 26 มีนาคม 2563 ได้รับการขยายระยะเวลาอยู่ในราชอาณาจักรไปพลางก่อน ตั้งแต่วันที่ 26 มีนาคม 2563 ถึงวันที่ 30 เมษายน 2563 ไม่ต้องมาดําเนินการยื่นคําขออนุญาตอยู่ในราชอาณาจักรเป็นการชั่วคราวต่อไป ตามมาตรา 35 แห่งพระราชบัญญัติคนเข้าเมือง พ.ศ. 2522 รวมทั้งการแจ้งที่พักอาศัยตามมาตรา 37 แห่งพระราชบัญญัติคนเข้าเมือง พ.ศ. 2522 ในช่วงระยะเวลาดังกล่าว อย่างไรก็ตาม เนื่องจากการขยายระยะเวลาการอนุญาตให้คนต่างด้าวดังกล่าวอยู่ในราชอาณาจักรจะสิ้นสุดลงในวันที่ 30 เมษายน 2563 แต่สถานการณ์แพร่ระบาดของโรคติดเชื้อไวรัสโคโรนา 2019 หรือโรคโควิด 19 ในประเทศไทยและในประเทศต่างๆ ทั่วทุกภูมิภาคของโลก ยังไม่คลี่คลายและดําเนินอยู่อย่างต่อเนื่อง ทั้งนี้ หากไม่ขยายระยะเวลาอนุญาตให้อยู่ในราชอาณาจักรเป็นการชั่วคราวดังกล่าวเพิ่มเติมต่อไปอีก จะทําให้คนต่างด้าวจํานวนมากต้องเดินทางมาพบพนักงานเจ้าหน้าที่ตรวจคนเข้าเมือง เพื่อดําเนินการขออยู่ในราชอาณาจักรเป็นการชั่วคราวและ/หรือแจ้งที่พักอาศัย จนอาจส่งผลให้เกิดความแออัด เบียดเสียดใกล้ชิดกันของบรรดา คนต่างด้าว ณ ที่ทําการตรวจคนเข้าเมือง ก่อให้เกิดความเสี่ยงต่อการแพร่ระบาดของโรคติดเชื้อไวรัสโคโรนา 2019 หรือโรคโควิด 19 ออกไปในวงกว้าง ไม่สอดคล้องตามมาตรการและแนวทางการป้องกันและควบคุมการแพร่ระบาดของโรคติดเชื้อไวรัสโคโรนา 2019 หรือโรคโควิด 19 ของกระทรวงสาธารณสุข
สาระสําคัญของร่างประกาศ
1. ให้ขยายระยะเวลาอนุญาตให้อยู่ในราชอาณาจักรของคนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวตามประเภทการตรวจลงตรา (รวมทั้งการตรวจลงตรา VISA on Arrival) คนต่างด้าวที่ได้รับอนุญาตให้เข้ามาอยู่ในราชอาณาจักรเป็นการชั่วคราวตามสิทธิการยกเว้นการตรวจลงตรา (ผ.30/ผผ.14/ผผ.30/ผผ.90) ตามมาตรา 35 แห่งพระราชบัญญัติคนเข้าเมือง พ.ศ. 2522 (รวมทั้งภายใต้พระราชบัญญัติปิโตรเลียม พ.ศ. 2514 และที่แก้ไขเพิ่มเติม พระราชบัญญัติส่งเสริมการลงทุน พ.ศ. 2520 และที่แก้ไขเพิ่มเติม และพระราชบัญญัติการนิคมอุตสาหกรรมแห่งประเทศไทย พ.ศ. 2522 และที่แก้ไขเพิ่มเติม) หรือตามประกาศกระทรวงมหาดไทยที่เกี่ยวข้อง ตามข้อ 2 (1) แห่งประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ ลงวันที่ 7 เมษายน 2563 ไปพลางก่อน ตั้งแต่วันที่ 1 พฤษภาคม 2563 ถึงวันที่ 31 กรกฎาคม 2563
2. ให้ขยายระยะเวลาการแจ้งที่อาศัยตามมาตรา 37 (5) แห่งพระราชบัญญัติคนเข้าเมือง พ.ศ. 2522 หรือตามประกาศกระทรวงมหาดไทยที่เกี่ยวข้อง ตามข้อ 2 (2) แห่งประกาศกระทรวงมหาดไทย เรื่อง การอนุญาตให้คนต่างด้าวบางจําพวกอยู่ในราชอาณาจักรเป็นกรณีพิเศษ ลงวันที่ 7 เมษายน 2563 ตั้งแต่วันที่ 1 พฤษภาคม 2563 ถึงวันที่ 31 กรกฎาคม 2563
10. เรื่อง ร่างระเบียบสํานักนายกรัฐมนตรีว่าด้วยการดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดต่อเชื้อไวรัสโคโรนา 2019 พ.ศ. 2563 พ.ศ. ....
คณะรัฐมนตรีมีมติเห็นชอบร่างระเบียบสํานักนายกรัฐมนตรีว่าด้วยการดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดต่อเชื้อไวรัสโคโรนา 2019 พ.ศ. 2563 พ.ศ. .... ตามที่สํานักงานสภาพัฒนาการเศรษฐกิจและสังคมแห่งชาติเสนอเพื่อให้คณะกรรมการกลั่นกรองการใช้จ่ายเงินกู้ใช้ในการดําเนินการตามแผนงานหรือโครงการตามพระราชกําหนดต่อไป
สรุปสาระสําคัญของร่างระเบียบสํานักนายกรัฐมนตรีฯ ประกอบด้วย 6 หมวด ได้แก่
1. หมวดที่ 1 บททั่วไป เป็นการกําหนดหน้าที่ของหน่วยงานรับผิดชอบที่เกี่ยวข้องกับการดําเนินการภายใต้การเสนอโครงการ การจัดสรรเงินกู้ การเบิกจ่ายเงินกู้ และการรายงานผลการดําเนินโครงการ รวมถึงการรับฝากเงินกู้และจัดทําระบบบัญชี ดังนี้
บทบาทหน้าที่
หน่วยงานรับผิดชอบ
จัดสรรเงินกู้ตามวงเงินกู้ที่คณะรัฐมนตรีอนุมัติ โครงการ และกําหนดหลักเกณฑ์หรือวิธีปฏิบัติที่เกี่ยวข้อง
สํานักงบประมาณ
การรับฝากเงินกู้ไว้ในบัญชีเงินฝากกระทรวงการคลัง และจัดทําระบบบัญชี ระบบการเบิกจ่ายเงินกู้สําหรับโครงการ รวมทั้งกําหนดหลักเกณฑ์หรือวิธีปฏิบัติที่เกี่ยวข้อง
กรมบัญชีกลาง
การจัดหาเงินกู้และดําเนินการกู้เงินสําหรับโครงการ เปิดบัญชีและนําฝากเงินกู้ไว้ในบัญชี จัดทําระบบบริหารเงินสด และรายงานสถานะเงินกู้ รวมทั้งกําหนดหลักเกณฑ์หรือวิธีปฏิบัติที่เกี่ยวข้อง
สํานักงานบริหารหนี้สาธารณะ
2. หมวดที่ 2 การเสนอ การพิจารณากลั่นกรอง และการอนุมัติโครงการ เป็นการกําหนดขั้นตอนการเสนอ การพิจารณา รวมถึงหลักเกณฑ์และวิธีการอนุมัติโครงการ โดยในเบื้องต้นสํานักงานฯ ได้พิจารณากําหนดลักษณะโครงการที่หน่วยงานของรัฐจะเสนอขอใช้จ่ายเงินกู้ภายใต้พระราชกําหนดจะต้องมีลักษณะดังต่อไปนี้
(1) เป็นโครงการที่มีวัตถุประสงค์สอดคล้องกับแผนงานหรือโครงการตามที่กําหนดไว้ในบัญชีท้ายพระราชกําหนด
(2) เป็นโครงการที่มีความจําเป็นเร่งด่วนที่ต้องใช้จ่ายหรือก่อหนี้ผูกพันโดยเร็ว แต่ไม่ได้รับจัดสรรงบประมาณ หรือได้รับจัดสรรงบประมาณไว้แล้วแต่มีจํานวนไม่เพียงพอ
(3) เป็นโครงการที่มีความพร้อม สามารถดําเนินการได้ทันทีภายหลังจากที่ได้รับอนุมัติโครงการจากคณะรัฐมนตรี
(4) เป็นโครงการที่มีความคุ้มค่าในการดําเนินงานและก่อให้เกิดประโยชน์ทางเศรษฐกิจหรือสังคมตามวัตถุประสงค์ที่กําหนดไว้ในบัญชีท้ายพระราชกําหนด
(5) ลักษณะอื่นใดตามที่คณะกรรมการกําหนด
3. หมวดที่ 3 การดําเนินโครงการ เป็นการกําหนดวิธีการดําเนินการในส่วนที่เกี่ยวกับการจัดสรรเงินกู้ ดําเนินการกู้เงิน การจัดส่งประมาณการการเบิกจ่าย การพัสดุ และการพิจารณาการโอนหรือเปลี่ยนแปลงรายละเอียดของโครงการ รวมถึงแนวทางการดําเนินงานเมื่อหน่วยงานเจ้าของโครงการดําเนินการแล้วเสร็จ
4. หมวดที่ 4 การเก็บรักษาเงินกู้และการเบิกจ่ายเงินกู้ เป็นการกําหนดให้สํานักงานบริหารหนี้สาธารณะนําเงินกู้ฝากบัญชีเงินฝากกระทรวงการคลังชื่อบัญชี “เงินกู้ตามพระราชกําหนดกู้เงินเพื่อแก้ไขปัญหา COVID-19” และกําหนดแนวทางการเบิกจ่ายเงินกู้ให้เป็นไปตามระเบียบการเบิกจ่ายเงินของทางราชการ และหลักเกณฑ์หรือวิธีปฏิบัติที่กระทรวงการคลังกําหนด
5. หมวดที่ 5 การติดตามประเมินผล และการรายงานผลการใช้เงินกู้ เป็นการกําหนดให้เป็นไปตามหลักเกณฑ์และวิธีการที่รัฐมนตรีว่าการกระทรวงการคลังกําหนดโดยความเห็นชอบของคณะรัฐมนตรี มาตรา 58 แห่งพระราชบัญญัติวินัยการเงินการคลังของรัฐ พ.ศ. 2561
6. หมวดที่ 6 การใช้วงเงินกู้สําหรับรายการเงินสํารองจ่าย เป็นการกําหนดให้ในกรณีที่หน่วยงานเจ้าของโครงการมีความจําเป็นต้องใช้เงินกู้ในรายการเงินสํารองจ่ายตามที่คณะกรรมการได้กําหนดวงเงินไว้ ให้หน่วยงานเจ้าของโครงการเสนอคําขอใช้เงินกู้พร้อมแสดงเหตุผลความจําเป็นต่อคณะกรรมการพิจารณากลั่นกรองและเสนอความเห็น ก่อนเสนอขออนุมัติต่อคณะรัฐมนตรีต่อไป
เศรษฐกิจ - สังคม
11. เรื่อง โครงการประกันภัยข้าวนาปี ปีการผลิต 2563
คณะรัฐมนตรีมีมติเห็นชอบตามที่กระทรวงการคลัง (กค.) เสนอ ดังนี้
1. เห็นชอบการดําเนินโครงการประกันภัยข้าวนาปี ปีการผลิต 2563 ตามมติคณะกรรมการนโยบายและบริหารข้าวแห่งชาติ (นบข.) ซึ่งเป็นการดําเนินงานต่อเนื่องจากโครงการฯ ปีการผลิต 2562 ภายใต้วงเงินงบประมาณจํานวน 2,910.39 ล้านบาท โดยใช้เงินงบประมาณคงเหลือในส่วนที่ธนาคารเพื่อการเกษตรและสหกรณ์การเกษตร (ธ.ก.ส.) ได้เบิกจ่ายจากสํานักงบประมาณ (สงป.) เพื่อดําเนินโครงการฯ ในปีการผลิต 2562 จํานวน 106.61 ล้านบาท และเสนอของบประมาณเพิ่มเติม จํานวน 2,803.78 ล้านบาท
2. เห็นชอบให้ ธ.ก.ส. ทดรองจ่ายเงินอุดหนุนค่าเบี้ยประกันภัยแทนรัฐบาลในส่วนของงบประมาณเพิ่มเติม 2,803.78 ล้านบาท และเบิกเงินชดเชยตามจํานวนที่จ่ายจริงพร้อมด้วยอัตราต้นทุนเงิน ในอัตราดอกเบี้ยเงินฝากประจํา 12 เดือน ธ.ก.ส. บวกร้อยละ 1 ในปีงบประมาณถัดไปให้กับ ธ.ก.ส. ซึ่งคิดเป็นจํานวนเงินรวม 2,980.24 ล้านบาท
3. มอบหมายให้ ธ.ก.ส. ดําเนินการขายกรมธรรม์ประกันภัยข้าวนาปี ปีการผลิต 2563 ให้ได้ตามเป้าหมายและตามกําหนดเวลาการเอาประกันภัยของเกษตรกร ทั้งในส่วนที่ 1 และส่วนที่ 2 (Tier 1 และ Tier 2) พร้อมทั้งให้ ธ.ก.ส. บริหารจัดการความเสี่ยงในแต่ละพื้นที่ให้สอดคล้องกับหลักการประกันภัย และร่วมกับสมาคมประกันวินาศภัยไทย (สมาคมประกันฯ) และหน่วยงานที่เกี่ยวข้องในการดําเนินการประชาสัมพันธ์โครงการฯ รวมทั้งให้ความรู้ด้านการประกันภัยแก่เกษตรกรและบุคคลที่เกี่ยวข้องเพื่อสร้างความตระหนักรู้ในความสําคัญของ การประกันภัย
4. มอบหมายให้กรมส่งเสริมการเกษตร กระทรวงเกษตรและสหกรณ์ (กษ.) ประสานงานกับ ธ.ก.ส. และสมาคมประกันฯ ดําเนินการเชื่อมโยงข้อมูลเอกสารทะเบียนเกษตรกรแบบประมวลรวบรวมความเสียหายและการช่วยเหลือเกษตรกรผู้ประสบภัย (แบบ กษ 02) และแบบรายงานข้อมูลความเสียหายจริงของเกษตรกร (แบบ กษ 02 เพื่อการประกันภัย) ตลอดจนดําเนินการเพื่อให้มีการปรับปรุงประสิทธิภาพของระบบฐานข้อมูลสารสนเทศที่เกี่ยวข้องกับโครงการฯ เพื่อรองรับการเพิ่มพื้นที่เป้าหมาย และรองรับการจ่ายค่าสินไหมทดแทนให้รวดเร็วและถูกต้องมากขึ้น พร้อมทั้งให้กรมส่งเสริมการเกษตรเก็บข้อมูลพื้นที่ประสบภัยตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562
5. มอบหมายให้สมาคมประกันฯ พิจารณากําหนดรูปแบบการประเมินความเสียหายแก่เกษตรกรที่ได้รับความเสียหายแต่มิได้อยู่ในเขตพื้นที่ที่มีการประกาศเขตการให้ความช่วยเหลือผู้ประสบภัยพิบัติกรณีฉุกเฉิน ตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 ร่วมกับ ธ.ก.ส. และหน่วยงานที่เกี่ยวข้องเพื่อพิจารณาดําเนินการช่วยเหลือเยียวยาต่อไป
6. มอบหมายให้สํานักงานคณะกรรมการกํากับและส่งเสริมการประกอบธุรกิจประกันภัย (สํานักงาน คปภ.) ปรับปรุงกรมธรรม์ประกันภัยข้าวนาปีให้เป็นไปตามรูปแบบและหลักเกณฑ์ของการรับประกันภัยของโครงการฯ ปีการผลิต 2563 รวมทั้งอนุมัติกรมธรรม์และอัตราเบี้ยประกันภัยให้แล้วเสร็จและสามารถเริ่มรับประกันภัยในปีการผลิต 2563 ได้ทันที ภายหลังคณะรัฐมนตรีได้ให้ความเห็นชอบโครงการฯ ปีการผลิต 2563 และดําเนินการสร้างความรู้ความเข้าใจ ตลอดจนประชาสัมพันธ์โครงการฯ ปีการผลิต 2563 ในภาพรวมและเชิงรุกร่วมกับหน่วยงานที่เกี่ยวข้อง
สาระสําคัญของเรื่อง
กค. รายงานว่า
1. การดําเนินโครงการประกันภัยข้าวนาปี ปีการผลิต 2562 ประสบความสําเร็จอย่างสูงเมื่อเทียบกับปีการผลิต 2560 และปีการผลิต 2561 โดย ณ วันสิ้นสุดการจําหน่ายกรมธรรม์ (15 ธันวาคม 2562) มีจํานวนเกษตรกรผู้เอาประกันภัยในการประกันภัยพื้นฐานในส่วนที่ 1 (Tier 1) 2.01 ล้านราย จํานวนพื้นที่เข้าร่วมโครงการฯ 28.01 ล้านไร่ หรือคิดเป็นร้อยละ 93 ของจํานวนพื้นที่เป้าหมายสูงสุด 30 ล้านไร่ และคิดเป็นร้อยละ 50.04 ของพื้นที่เพาะปลูกข้าวนาปีทั้งประเทศ นอกจากนี้มีเกษตรกรเอาประกันภัยเพิ่มเติมในส่วนที่ 2 (Tier 2) ซึ่งเป็นการประกันภัยภาคสมัครใจ จํานวน 2.43 ล้านไร่ เบี้ยประกันภัยรับรวมทั้งส่วนที่ 1 (Tier 1) และส่วนที่ 2  (Tier 2) คิดเป็นจํานวน 2,593.14 ล้านบาท
2. เพื่อให้โครงการดังกล่าวสามารถดําเนินการได้อย่างสอดคล้องกับฤดูกาลเพาะปลูกข้าวนาปีของเกษตรกรซึ่งจะเริ่มต้นตั้งแต่วันที่ 1 เมษายน 2563 เป็นต้นไป และเพื่อให้เกษตรกรเข้าร่วมโครงการฯ อย่างทั่วถึง รวมทั้งได้รับความคุ้มครองตลอดระยะเวลาการปลูกข้าวนาปีทั้งฤดูการผลิตเพื่อลดผลกระทบความเสียหายที่เกิดจากภัยธรรมชาติ ซึ่งความเสียหายดังกล่าวได้ส่งผลกระทบต่อเนื่องกับจํานวนเงินทุนของเกษตรกรที่มีไม่เพียงพอสําหรับใช้เพาะปลูกในปีการผลิตถัดไป กค. จึงได้ดําเนินโครงการฯ ปีการผลิต 2563 ดังนี้
2.1 กค. และหน่วยงานที่เกี่ยวข้อง ได้แก่ กษ. สํานักงาน คปภ. ธ.ก.ส. และสมาคมประกันฯ ได้ร่วมกันพิจารณาแนวทางการดําเนินโครงการฯ ดังนี้ (1) กําหนดหลักการให้เกษตรกรที่เป็นลูกค้าสินเชื่อเพื่อการเพาะปลูกข้าวนาปีของ ธ.ก.ส. และเกษตรกรทั่วไปได้รับความคุ้มครองจากระบบการประกันภัยตามกฎของจํานวนมาก (Law of Large Numbers) (การใช้ข้อมูลจากสถิติในอดีตเพื่อคาดการณ์ผลที่จะเกิดขึ้นในอนาคต) เช่นเดียวกับการดําเนินโครงการฯ ในปีการผลิตที่ผ่าน ๆ มา (2) ปรับปรุงอัตราค่าเบี้ยประกันภัยพื้นฐานในส่วนที่ 1 (Tier 1) ให้มีความสอดคล้องกับข้อมูลสถิติอัตราส่วนความเสียหาย (Damage Ratio) ของพื้นที่เพาะปลูกข้าวนาปีทั้งประเทศ และอัตราส่วนค่าสินไหมทดแทน (Loss Ratio)1 ของการรับประกันภัย โดยแบ่งอัตราเบี้ยประกันภัยในส่วนที่ 1 (Tier 1) เป็น 4 อัตรา ได้แก่ เบี้ยประกันภัยสําหรับลูกค้าสินเชื่อเพื่อการเพาะปลูกข้าวนาปีของ ธ.ก.ส. กําหนดอัตราเบี้ยประกันภัยอัตราเดียวทั่วประเทศ และเบี้ยประกันภัยสําหรับเกษตรกรทั่วไปจํานวน 3 อัตรา แตกต่างกันตามระดับพื้นที่ความเสี่ยงภัยในระดับอําเภอ (3) เพิ่มเป้าหมายสําหรับการเอาประกันภัยพื้นฐานในส่วนที่ 1 (Tier 1) ให้ครอบคลุมพื้นที่เพาะปลูกที่มีความเหมาะสมต่อการเพาะปลูกข้าวนาปีที่มีความเสี่ยงต่อภัยธรรมชาติ ต่ํา (พื้นที่ในอําเภอที่มีอัตราส่วนความเสียหายเฉลี่ยย้อนหลัง 9 ปี ตั้งแต่ปี 2554 – 2562 ไม่เกินร้อยละ 4) จํานวน 594 อําเภอ คิดเป็นพื้นที่เพาะปลูก 15.7 ล้านไร่ (4) คงรูปแบบการรับประกันภัยเพิ่มเติมในส่วนที่ 2 (Tier 2) ซึ่งเป็นการประกันภัยภาคสมัครใจ เพื่อให้เกษตรกรที่เข้าร่วมโครงการฯ มีส่วนร่วมในการรับภาระค่าเบี้ยประกันภัยโดยสามารถขอเอาประกันภัยเพื่อรับความคุ้มครองเพิ่มเติมจากส่วนที่ภาครัฐให้การอุดหนุนอัตราค่าเบี้ยประกันภัย
2.2 กค. ได้นําโครงการประกันภัยข้าวนาปี ปีการผลิต 2563 เสนอ นบข. ในคราวประชุม ครั้งที่ 1/2563 เมื่อวันที่ 2 มีนาคม 2563 โดยที่ประชุมได้มีมติเห็นชอบให้ ธ.ก.ส. ดําเนินโครงการฯ ปีการผลิต 2563 โดยสามารถสรุปรายละเอียดของโครงการฯ ปีการผลิต 2563 ได้ ดังนี้
หัวข้อ
รายละเอียด
1. วัตถุประสงค์
× เพื่อให้เกษตรกรมีเครื่องมือในการบริหารจัดการความเสี่ยงด้านภัยพิบัติผ่านระบบการประกันภัยและเป็นการต่อยอดความช่วยเหลือของภาครัฐตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 เพื่อรองรับต้นทุนในการเพาะปลูกข้าวให้กับเกษตรกรเมื่อประสบเหตุการณ์ภัยพิบัติทางธรรมชาติ รวมทั้งเป็นการเพิ่มประสิทธิภาพในการใช้จ่ายงบประมาณของภาครัฐ
2. พื้นที่
รับประกันภัย
(รวม Tier 1
และ Tier 2
ไม่เกิน 45.7 ล้านไร่) และอัตราค่าเบี้ยประกันภัย
การประกันภัย
พื้นที่รับประกันภัย
อัตราค่าเบี้ยประกันภัย
การรับประกันภัย
พื้นฐาน
(Tier 1)
พื้นที่รวมไม่เกิน 44.7 ล้านไร่ โดยกําหนดค่าเบี้ยประกันภัยตามความเสี่ยงจริงของเกษตรกรแต่ละกลุ่ม
(ไม่รวมภาษีมูลค่าเพิ่มและอากรแสตมป์) แบ่งเป็น
(1) พื้นที่ที่ได้รับการอนุมัติสินเชื่อเพื่อการเพาะปลูกข้าวนาปี ปีการผลิต 2563 (เกษตรกรลูกค้า ธ.ก.ส.) ไม่เกิน 28 ล้านไร่
97 บาทต่อไร่ เท่ากันทุกพื้นที่ (ความเสี่ยงต่ํา ปานกลาง และสูง) (ประกันภัยกลุ่ม)
(2) พื้นที่ที่ไม่ได้รับการอนุมัติสินเชื่อเพื่อการเพาะปลูกข้าวนาปี ปีการผลิต 2563 (เกษตรกรลูกค้า ธ.ก.ส. และเกษตรกรทั่วไป) ซึ่งอยู่ในพื้นที่เพาะปลูกที่มีความเสี่ยงภัยต่ํา ไม่เกิน 15.7 ล้านไร่
58 บาทต่อไร่
(ประกันภัยรายบุคคล)
(3) พื้นที่ที่ไม่ได้รับการอนุมัติสินเชื่อเพื่อการเพาะปลูกข้าวนาปี ปีการผลิต 2563 (เกษตรกรลูกค้า ธ.ก.ส. และเกษตรทั่วไป) ซึ่งอยู่ในพื้นที่เพาะปลูกที่มีความเสี่ยงภัยปานกลางและสูง ไม่เกิน 1 ล้านไร่
- พื้นที่เสี่ยงภัย
ปานกลาง
210 บาทต่อไร่
- พื้นที่เสี่ยงภัยสูง
230 บาทต่อไร่
(ประกันภัยรายบุคคล)
· รัฐบาลอุดหนุนค่าเบี้ยประกันภัยข้างต้นทุกรายในอัตรา 58 บาทต่อไร่ จํานวนรวม
44.7 ล้านไร่ รวมทั้งให้การอุดหนุนในส่วนภาษีมูลค่าเพิ่มและอากรแสตมป์ทั้งหมด
(ภาษีมูลค่าเพิ่มเท่ากับร้อยละ 7 ของเบี้ยประกันภัย และค่าอากรแสตมป์เท่ากับ
1 บาท ของค่าเบี้ยประกันภัยทุก 250 บาท)
· ธ.ก.ส. จะอุดหนุนค่าเบี้ยประกันภัยในส่วนที่เหลืออีก 39 บาทต่อไร่ เฉพาะกลุ่มที่
(1) จํานวน 28 ล้านไร่
การรับประกันภัย
ร่วมจ่ายโดยสมัครใจ
(Tier 2)
พื้นที่ไม่เกิน 1 ล้านไร่ โดยกําหนดค่าเบี้ยประกันภัยตามความเสี่ยงในแต่ละพื้นที่ซึ่งจ่ายเพิ่มจาก Tier 1 (รวมภาษีมูลค่าเพิ่มและอากรแสตมป์) แบ่งเป็น
ไม่เกิน 1 ล้านไร่
(1) พื้นที่เสี่ยงภัยต่ํา
26.75 บาทต่อไร่
(2) พื้นที่เสี่ยงภัย
ปานกลาง
52.43 บาทต่อไร่
(3) พื้นที่เสี่ยงภัยสูง
109.14 บาทต่อไร่
เกษตรกรจ่ายเองทั้งหมด
หมายเหตุ : พื้นที่เสี่ยงภัยต่ํา (พื้นที่สีเขียว) จํานวน 594 อําเภอ พื้นที่เสี่ยงภัยปานกลาง (พื้นที่สีเหลือง) จํานวน 182 อําเภอ พื้นที่เสี่ยงภัยสูง (พื้นที่สีแดง) จํานวน 152 อําเภอ
3. ระยะเวลาการจําหน่ายกรมธรรม์
กําหนดวันเริ่มจําหน่ายกรมธรรม์ประกันภัยตั้งแต่วันที่คณะรัฐมนตรีมีมติให้ความเห็นชอบโครงการฯ และกําหนดวันสิ้นสุดการขายกรมธรรม์ตามภาค โดยแบ่งเป็น 4 กลุ่ม ดังนี้
· กลุ่มที่ 1 ภาคกลาง ภาคตะวันออก และภาคตะวันออกเฉียงเหนือ (จํานวน 13 จังหวัด)
กําหนดวันสิ้นสุดการขายกรมธรรม์ ไม่เกินวันที่ 30 เมษายน 2563
· กลุ่มที่ 2 ภาคเหนือ และภาคตะวันออกเฉียงเหนือ (จํานวน 7 จังหวัด) กําหนดวันสิ้นสุด
การขายกรมธรรม์ ไม่เกินวันที่ 31 พฤษภาคม 2563
· กลุ่มที่ 3 ภาคตะวันตก กําหนดวันสิ้นสุดการขายกรมธรรม์ ไม่เกินวันที่ 30 มิถุนายน
· กลุ่มที่ 4 ภาคใต้ กําหนดวันสิ้นสุดการขายกรมธรรม์ ไม่เกินวันที่ 31 ธันวาคม 2563
4. วงเงิน
ความคุ้มครอง
พื้นที่
ภัยธรรมชาติ 7 ภัย
(น้ําท่วมหรือฝนตกหนัก ภัยแล้ง ฝนแล้ง
หรือฝนทิ้งช่วง ลมพายุหรือพายุไต้ฝุ่น
ภัยอากาศหนาวหรือน้ําค้างแข็ง
ลูกเห็บ ไฟไหม้ และภัยช้างป่า)
ภัยศัตรูพืชหรือโรคระบาด
Tier 1
1,260 บาทต่อไร่
630 บาทต่อไร่
Tier 2
240 บาทต่อไร่
120 บาทต่อไร่
รวม
ไม่เกิน 1,500 บาทต่อไร่
750 บาทต่อไร่
5. ภาระ
งบประมาณ
(เงินอุดหนุนค่าเบี้ยประกันภัย)
· ภายในวงเงิน 2,910.39 ล้านบาท (พื้นที่เป้าหมาย 44.7 ล้านไร่) โดยแบ่งเป็น
1) ใช้จ่ายจากงบประมาณคงเหลือจากการดําเนินโครงการฯ ในปีการผลิต 2562 จํานวน 106.61 ล้านบาท
2) ให้ ธ.ก.ส. ทดรองจ่ายเงินอุดหนุนค่าเบี้ยประกันภัยแทนรัฐบาล จํานวน 2,803.78 ล้านบาท และให้ ธ.ก.ส. เบิกเงินชดเชยตามจํานวนที่จ่ายจริงพร้อมด้วยอัตราต้นทุนเงิน ในอัตราดอกเบี้ยเงินฝากประจํา 12 เดือน ธ.ก.ส. บวกร้อยละ 1 ในปีงบประมาณถัดไป
6. การพิจารณา
ค่าสินไหมทดแทน
· จ่ายตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562 และจ่ายเพิ่มเติมกรณีที่เสียหายจริงแต่ไม่อยู่ในเขตประกาศภัยตามที่ราชการกําหนด โดยการดําเนินการของสมาคมประกันฯ ธ.ก.ส. และหน่วยงานที่เกี่ยวข้อง
7. วันเริ่ม
ความคุ้มครอง
(1) กลุ่มเกษตรกรที่เป็นลูกค้าสินเชื่อ ธ.ก.ส. ซึ่งได้รับการอนุมัติสินเชื่อทั้งหมด ในการเพาะปลูกในส่วนที่ 1 (Tier 1) และเกษตรกรทั่วไปซึ่งอยู่ในพื้นที่เพาะปลูกที่มีความเสี่ยงภัยต่ํา (พื้นที่สีเขียว) กําหนดวันเริ่มความคุ้มครองนับตั้งแต่วันที่คณะรัฐมนตรีมีมติให้ความเห็นชอบโครงการฯ ทั้งนี้ หากเกษตรกรดังกล่าวประสงค์จะเอาประกันภัยเพิ่มเติมในส่วนที่ 2 (Tier 2) จะกําหนดวันเริ่มต้นความคุ้มครองนับตั้งแต่วันที่เกษตรกรขอเอาประกันภัย
(2) กลุ่มเกษตรกรที่เป็นลูกค้าสินเชื่อ ธ.ก.ส. ที่ได้รับการอนุมัติสินเชื่อบางส่วน และ มีความประสงค์จะเอาประกันภัยเพิ่มเติม กําหนดวันเริ่มต้นความคุ้มครองนับตั้งแต่วันที่เกษตรกรขอเอาประกันภัย
(3) กลุ่มเกษตรกรที่ไม่ใช่ลูกค้าสินเชื่อซึ่งอยู่ในพื้นที่ความเสี่ยงภัยปานกลางและสูง (พื้นที่สีเหลืองและพื้นที่สีแดง) โดยภาครัฐรับภาระอุดหนุนค่าเบี้ยประกันภัยบางส่วน และเกษตรกรรับภาระค่าเบี้ยประกันภัยเอง ทั้งในส่วนที่ 1 และส่วนที่ 2 (Tier 1 และ Tier 2) กําหนดวันเริ่มต้นความคุ้มครองนับตั้งแต่วันที่เกษตรกรขอเอาประกันภัย
------------------------------------------------------------------
1 อัตราส่วนระหว่างความเสียหายที่เกิดขึ้นแล้วกับเบี้ยประกันภัยที่ถือเป็นรายได้
12. เรื่อง ร่างมาตรการในการป้องกันและแก้ไขปัญหาการล่วงละเมิดหรือคุกคามทางเพศในการทํางาน
คณะรัฐมนตรีมีมติเห็นชอบตามที่กระทรวงการพัฒนาสังคมและความมั่นคงของมนุษย์ (พม.) เสนอ ดังนี้
1. ให้กรมกิจการสตรีและสถาบันครอบครัว พม. เป็นศูนย์ประสานการป้องกันและแก้ไขปัญหาการล่วงละเมิดหรือคุกคามทางเพศในการทํางาน (ศปคพ.)
2. ร่างมาตรการในการป้องกันและแก้ไขปัญหาการล่วงละเมิดหรือคุกคามทางเพศในการทํางาน (มาตรการฯ) ที่ปรับใหม่ จํานวน 12 ข้อ
สาระสําคัญของเรื่อง
พม. รายงานว่า
1. ภายหลังจากที่คณะรัฐมนตรีมีมติวันที่ 16 มิถุนายน 2558 พม. ได้ขอความร่วมมือหน่วยงานภาครัฐระดับกระทรวง ระดับกรม และรัฐวิสาหกิจ นํามาตรการฯ ไปดําเนินการตามความเหมาะสม และให้รายงานผลการดําเนินงานตามแนวปฏิบัติเพื่อป้องกันและแก้ไขปัญหาการล่วงละเมิดหรือคุกคามทางเพศในการทํางาน (แนวปฏิบัติฯ) ต่อ พม. เพื่อรายงานต่อคณะกรรมการส่งเสริมความเท่าเทียมระหว่างเพศ (คกก.สทพ.) อย่างน้อยปีละหนึ่งครั้ง แต่โดยที่ที่ผ่านมาการดําเนินงานตามมาตรการฯ ยังไม่ได้รับความร่วมมือเท่าที่ควร อีกทั้งพบว่าบางหน่วยงานยังมีการล่วงละเมิดหรือคุกคามทางเพศในการทํางานเกิดขึ้นด้วย ดังนั้น ในการประชุม คกก. สทพ. ครั้งที่ 2/2561 เมื่อวันที่ 28 กันยายน 2561 ที่ประชุมฯ ได้มีมติเห็นชอบให้ พม. เป็น ศปคพ. เพื่อแก้ไขปัญหาการล่วงละเมิดหรือคุกคามทางเพศในการทํางาน และปรับปรุงหลักการของมาตรการฯ ให้มีประสิทธิภาพมากขึ้น และให้นําเสนอ คกก. สทพ. พิจารณาอีกครั้ง
2. ต่อมาในการประชุม คกก. สทพ. ครั้งที่ 1/2563 เมื่อวันที่ 13 มกราคม 2563 ที่ประชุมฯ มีมติเห็นชอบร่างมาตรการฯ ซึ่งปรับใหม่ จากเดิม จํานวน 7 ข้อ เป็น จํานวน 12 ข้อ และให้เสนอการปรับปรุงมาตรการฯ ต่อคณะรัฐมนตรีต่อไป ซึ่งสามารถสรุปได้ ดังนี้
ข้อ
มาตรการฯ เดิม
(ตามมติคณะรัฐมนตรี 16 มิถุนายน 2558)
ข้อ
ร่างมาตรการฯ ที่ปรับใหม่
หน่วยงานต้องมีการประกาศเจตนารมณ์เป็นลายลักษณ์อักษร (เช่น ประกาศ คําสั่ง) โดยเผยแพร่ประชาสัมพันธ์ให้บุคลากรในองค์กรรับทราบอย่างทั่วถึง ในการป้องกันและแก้ไขปัญหาการล่วงละเมิดหรือคุกคามทางเพศในการทํางาน
(เพิ่มเติมให้ทุกหน่วยงาน ทั้งภาครัฐและภาคเอกชน มีการประกาศเจตนารมณ์ที่ชัดเจน)
หน่วยงานต้องมีการจัดทําแนวปฏิบัติฯ ที่ครอบคลุมบุคลากรทุกคนที่ทํางานในหน่วยงาน รวมทั้งผู้ที่มีการดําเนินงานที่เกี่ยวข้องกับหน่วยงาน เช่น นักศึกษา นักศึกษาฝึกงาน ผู้รับจ้าง ฯลฯ โดยให้บุคลากรในหน่วยงานได้มีส่วนร่วมเพื่อให้เกิดการเรียนรู้และยอมรับ รวมทั้งต้องประชาสัมพันธ์เพื่อสร้างความตระหนักแก่บุคลากรทุกคนในหน่วยงานได้รับทราบและถือปฏิบัติ
หน่วยงานต้องมีการจัดทําแนวปฏิบัติฯ ที่ครอบคลุมบุคลากรทุกคนที่ทํางานในหน่วยงานภาครัฐและภาคเอกชน รวมทั้งผู้ที่ดําเนินงานที่เกี่ยวข้องกับหน่วยงาน เช่น นักศึกษา นักศึกษาฝึกงาน ผู้รับจ้าง ฯลฯ โดยให้บุคลากรในหน่วยงานได้มีส่วนร่วมเพื่อให้เกิดการเรียนรู้และยอมรับ รวมทั้งต้องประชาสัมพันธ์เพื่อสร้างความตระหนักแก่บุคลากรทุกคนในหน่วยงานได้รับทราบและถือปฏิบัติ
(เพิ่มเติมประเด็นการจัดทําแนวปฏิบัติฯ ให้มีการจัดทําทั้งในหน่วยงานภาครัฐและภาคเอกชน)
หน่วยงานต้องแสดงเจตนารมณ์อย่างจริงจังในการส่งเสริมความเท่าเทียมกันระหว่างบุคคล เพื่อให้บุคลากรปฏิบัติต่อกันอย่างให้เกียรติและเคารพซึ่งกันและกัน โดยการสร้างสภาพแวดล้อมที่ดีเน้นการป้องกันปัญหาเป็นพื้นฐานควบคู่กับการปรับเปลี่ยนทัศนคติเกี่ยวกับพฤติกรรมทางเพศ
หน่วยงานต้องแสดงเจตนารมณ์อย่างจริงจังในการส่งเสริมความเท่าเทียมกันระหว่างบุคคล เพื่อให้บุคลากรปฏิบัติต่อกันอย่างให้เกียรติและเคารพซึ่งกันและกัน โดยเน้นการป้องกันปัญหาเป็นพื้นฐาน ควบคู่กับการปรับเปลี่ยนทัศนคติเกี่ยวกับพฤติกรรมทางเพศ รวมทั้งกําหนดให้เป็นประเด็นหนึ่งในหลักสูตรการพัฒนาบุคลากรทุกระดับ
(เพิ่มเติมประเด็นการปรับเปลี่ยนทัศนคติเกี่ยวกับพฤติกรรมทางเพศให้เป็นหนึ่งในหลักสูตรการพัฒนาบุคลากรทุกระดับ)
หน่วยงานต้องเสริมสร้างความรู้ความเข้าใจเกี่ยวกับพฤติกรรมการล่วงละเมิดหรือคุกคามทางเพศ และแนวทางในการแก้ไขในกรณีที่มีปัญหาเกิดขึ้น รวมทั้งกําหนดให้เป็นประเด็นหนึ่งในหลักสูตรการพัฒนาบุคลากรทุกระดับ การจัดสถานที่ทํางานเพื่อลดความเสี่ยงจากปัญหาการล่วงละเมิดหรือคุกคามทางเพศ เช่น จัดห้องทํางานที่เปิดเผย โล่ง มองเห็นกันได้ชัดเจน เป็นต้น
หน่วยงานต้องเสริมสร้างความรู้ความเข้าใจเกี่ยวกับพฤติกรรมการล่วงละเมิดหรือคุกคามทางเพศและแนวทางในการแก้ไขในกรณีที่มีปัญหาเกิดขึ้น และสร้างสภาพแวดล้อมที่ดี โดยคํานึงถึงเรื่องพื้นที่ปลอดภัยในองค์กร เช่น จัดห้องทํางานที่เปิดเผย โล่ง มองเห็นกันได้ชัดเจน เป็นต้น
(เพิ่มเติมการสร้างสภาพแวดล้อมที่ดีในหน่วยงาน)
-
หน่วยงานต้องกําหนดกลไกการร้องทุกข์ภายในหน่วยงาน เช่น ฝ่ายการเจ้าหน้าที่ ฝ่ายกฎหมาย หรือกลุ่มคุ้มครองคุณธรรมจริยธรรม
(เพิ่มกลไกรับเรื่องร้องทุกข์ภายในหน่วยงาน)
การแก้ไขและจัดการปัญหาอาจใช้กระบวนการอย่างไม่เป็นทางการ เช่น การพูดคุยกันอย่างเป็นมิตร การประนอมข้อพิพาท ฯลฯ เพื่อยุติปัญหา หากกระบวนการไม่เป็นทางการไม่สามารถแก้ไขปัญหาได้ จึงจะเข้าสู่กระบวนการทางวินัยตามกฎหมายที่หน่วยงานนั้นถือปฏิบัติอยู่
การแก้ไขและจัดการปัญหาอาจใช้กระบวนการอย่างไม่เป็นทางการ เช่น การพูดคุยกันอย่างเป็นมิตร การประนอมข้อพิพาท ฯลฯ เพื่อยุติปัญหาหากกระบวนการไม่เป็นทางการไม่สามารถแก้ไขปัญหาได้ จึงจะเข้าสู่กระบวนการทางวินัยตามกฎหมายที่หน่วยงานนั้นถือปฏิบัติอยู่
(เหมือนเดิม)
การแก้ไขและจัดการปัญหาต้องดําเนินการอย่างจริงจังโดยทันที และเป็นไปตามเวลาที่กําหนดในแนวปฏิบัติฯ และต้องเป็นความลับเว้นแต่คู่กรณีทั้งสองฝ่ายยินดีให้เปิดเผย รวมทั้งให้ความเป็นธรรมต่อทั้งสองฝ่ายเท่าเทียมกัน กรณีที่ขยายเวลาออกไปต้องมีเหตุผลที่ดีพอ
การแก้ไขและจัดการปัญหาต้องดําเนินการอย่างจริงจังโดยทันทีและเป็นไปตามเวลาที่กําหนดในแนวปฏิบัติฯ และต้องเป็นความลับ เว้นแต่คู่กรณีทั้งสองฝ่ายยินดีให้เปิดเผย รวมทั้งให้ความเป็นธรรมต่อทั้งสองฝ่ายเท่าเทียมกัน กรณีที่ขยายเวลาออกไปต้องมีเหตุผลที่ดีพอ
(เหมือนเดิม)
กรณีที่มีการร้องเรียนหรือการรายงานเรื่องนี้ให้มีการแต่งตั้งคณะทํางานสอบข้อเท็จจริง ประกอบด้วย ประธานคณะทํางานที่มีตําแหน่งสูงกว่าคู่กรณี บุคคลจากหน่วยงานต้นสังกัดของคู่กรณี โดยมีตําแหน่งไม่ต่ํากว่าคู่กรณี บุคคลที่มีผลงานด้านการแก้ไขปัญหาการล่วงละเมิดทางเพศจนเป็นที่ประจักษ์โดยอาจมีบุคคลที่มีเพศเดียวกับผู้เสียหายไม่น้อยกว่าหนึ่งคนและให้มีบุคคลที่ผู้เสียหายไว้วางใจเข้าร่วมรับฟังในการสอบข้อเท็จจริงได้ หากต้องมีการดําเนินการทางวินัย ขอให้คณะทํางานนําข้อมูลเสนอผู้บริหารประกอบการดําเนินการทางวินัย
กรณีที่มีการร้องเรียนหรือการรายงานเรื่องให้ดําเนินการดังต่อไปนี้
- ให้หัวหน้าหน่วยงานดําเนินการแต่งตั้งคณะทํางานสอบข้อเท้จจริง จํานวน ไม่เกิน 5 คน ประกอบด้วย ประธานคณะทํางานที่มีตําแหน่งสูงกว่าคู่กรณี บุคคลจากหน่วยงานต้นสังกัดของคู่กรณี โดยมีตําแหน่งไม่ต่ํากว่าคู่กรณี โดยอาจมีบุคคลที่มีเพศเดียวกับผู้เสียหายไม่น้อยกว่าหนึ่งคน และให้มีบุคคลที่ผู้เสียหายไว้วางใจเข้าร่วมรับฟังในการสอบข้อเท็จจริงได้ หรือ
- ให้กลุ่มงานคุ้มครองจริยธรรมดําเนินการสอบข้อเท็จจริง ทั้งนี้ ให้รายงานผลต่อหัวหน้าหน่วยงาน และหากต้องมีการดําเนินการทางวินัย ขอให้คณะทํางานนําข้อมูลเสนอผู้บริหาร ประกอบการดําเนินการทางวินัย (เพิ่มจํานวนคณะกรรมการ และระบุกลุ่มงานรับผิดชอบดําเนินการสอบข้อเท็จจริง และให้รายงานผลต่อผู้บริหารหน่วยงาน)
หน่วยงานต้องมีมาตรการคุ้มครองผู้ร้องเรียนและผู้เป็นพยาน เมื่อมีการร้องเรียนแล้ว ผู้ร้องเรียนและผู้เป็นพยานจะไม่ถูกดําเนินการใด ๆ ที่กระทบต่อหน้าที่การงานหรือการดํารงชีวิตหากจําเป็นต้องมีการดําเนินการใด ๆ ต้องได้รับความยินยอมจากผู้ร้องเรียนและผู้เป็นพยาน รวมถึงข้อร้องขอของผู้เสียหาย ผู้ร้องเรียนหรือผู้เป็นพยานควรได้รับการพิจารณาจากบุคคลหรือหน่วยงานที่รับผิดชอบตามความเหมาะสม และหน่วยงานต้องให้การคุ้มครองผู้ร้องเรียนไม่ให้ถูกกลั่นแกล้ง
(เพิ่มเติมมาตรการคุ้มครองผู้ร้องเรียนและผู้เป็นพยาน)
หน่วยงานต้องมีมาตรการคุ้มครองผู้ถูกกล่าวหา โดยในระหว่างการร้องเรียน ยังไม่ถือว่าผู้ถูกกล่าวหามีความผิด ต้องให้ความเป็นธรรมและให้ได้รับการปฏิบัติ เช่นเดียวกับบุคลากรอื่น และต้องมีการให้โอกาสผู้ถูกกล่าวหาในการชี้แจงแก้ข้อกล่าวหาอย่างเต็มที่ รวมทั้งสิทธิในการแสดงเอกสาร/พยานหลักฐานแก้ข้อกล่าวหา
(เพิ่มเติมมาตรการคุ้มครองผู้ถูกกล่าวหา)
หน่วยงานต้องติดตามผลการดําเนินงานตาม
แนวปฏิบัติฯ อย่างต่อเนื่อง และรายงานต่อ คกก.สทพ. อย่างน้อยปีละหนึ่งครั้ง
หน่วยงานต้องรายงานผลการดําเนินงานตามแนวปฏิบัติฯ อย่างต่อเนื่อง สําหรับหน่วยงานภาครัฐให้รายงานต่อผู้บริหารด้านการเสริมสร้างบทบาทหญิงชาย (Chief Gender Equality Officer : CGEO) และให้เจ้าหน้าที่ศูนย์ประสานด้านความเสมอภาคระหว่างหญิงชาย (Gender Focal Point : GFP) ติดตามการดําเนินงานตามมาตรการฯ สําหรับการรายงานผลการดําเนินงานให้รายงานไปยัง ศปคพ. กรมกิจการสตรีและสถาบันครอบครัว ภายในวันที่ 31 ตุลาคม ของทุกปี
(เพิ่มเติมกลไกติดตามและการรายงานผล)
ศปคพ. กรมกิจการสตรีและสถาบันครอบครัวทําหน้าที่เป็นศูนย์กลางในการประสานหน่วยงานทั้งภาครัฐและเอกชนในการดําเนินงานป้องกันและแก้ไขปัญหาการล่วงละเมิดหรือคุกคามทางเพศในการทํางาน และติดตามผลการดําเนินงานตามมาตรการฯ โดยรายงานต่อ คกก. สทพ. อย่างน้อยปีละหนึ่งครั้ง
(เพิ่มเติมบทบาทของ ศปคพ.)
13. เรื่อง ข้อเสนอแนะเพื่อป้องกันการทุจริต กรณีศึกษาเกี่ยวกับการประมูลงานให้สิทธิประกอบกิจการจําหน่ายสินค้าปลอดอากร (Duty Free) ณ ท่าอากาศยานสุวรรณภูมิ ท่าอากาศยานภูเก็ต ท่าอากาศยานเชียงใหม่ และท่าอากาศยานหาดใหญ่ และงานให้สิทธิประกอบกิจการบริหารจัดการกิจกรรมเชิงพาณิชย์ภายในอาคารผู้โดยสาร ณ ท่าอากาศยานสุวรรณภูมิของบริษัท ท่าอากาศยานไทย จํากัด (มหาชน)
คณะรัฐมนตรีมีมติรับทราบข้อเสนอแนะเพื่อป้องกันการทุจริต กรณีศึกษาเกี่ยวกับการประมูลงานให้สิทธิประกอบกิจการจําหน่ายสินค้าปลอดอากร (Duty Free) ณ ท่าอากาศยานสุวรรณภูมิ ท่าอากาศยานภูเก็ต ท่าอากาศยานเชียงใหม่ และท่าอากาศยานหาดใหญ่ และงานให้สิทธิประกอบกิจการบริหารจัดการกิจกรรมเชิงพาณิชย์ภายในอาคารผู้โดยสาร ณ ท่าอากาศยานสุวรรณภูมิของบริษัท ท่าอากาศยานไทย จํากัด (มหาชน) ตามที่คณะกรรมการ ป.ป.ช. เสนอ และให้กระทรวงคมนาคมเป็นหน่วยงานหลักร่วมกับกระทรวงการคลังและหน่วยงานที่เกี่ยวข้องรับไปพิจารณาดําเนินการในส่วนที่เกี่ยวข้อง เพื่อให้การดําเนินการในเรื่องดังกล่าวเป็นไปตามข้อเสนอแนะของคณะกรรมการ ป.ป.ช. ต่อไป โดยให้รับความเห็นของกระทรวงการคลัง กระทรวงพาณิชย์ และสํานักงานสภาพัฒนาการเศรษฐกิจและสังคมแห่งชาติไปประกอบการพิจารณาดําเนินการด้วย
สาระสําคัญของเรื่อง
สํานักงาน ป.ป.ช. ได้รับทราบถึงกรณีที่ปรากฏเป็นข่าวตามสื่อมวลชนต่าง ๆ เกี่ยวกับการให้สัมปทานสิทธิในการประกอบกิจการจําหน่ายสินค้าปลอดอากร (Duty free) และสิทธิในการบริหารจัดการกิจกรรมเชิงพาณิชย์ภายในอาคารผู้โดยสาร ของบริษัท ท่าอากาศยานไทย จํากัด (มหาชน) (ทอท.) ซึ่งเป็นที่สนใจของสื่อมวลชนและประชาชนโดยทั่วไป เนื่องจากเป็นการประมูลที่คาดว่าจะให้ผลตอบแทนแก่ประเทศเป็นจํานวนมาก ในขณะเดียวกันก็พบว่ามีข้อสังเกตในหลายประเด็นจากทั้งสื่อมวลชน นักวิชาการ ตลอดจนประชาชนบางกลุ่มเกี่ยวกับการบริหารจัดการโครงการประมูลดังกล่าว ของ ทอท. ว่ามีความเหมาะสม คุ้มค่า และโปร่งใสหรือไม่ เพียงใด ดังนั้น สํานักงาน ป.ป.ช. จึงได้ดําเนินการศึกษาข้อมูล ข้อเท็จจริง ตลอดจนเอกสารหลักฐานที่เกี่ยวข้อง เพื่อเสนอให้มีการกําหนดมาตรการหรือข้อเสนอแนะในการป้องกันและแก้ไขปัญหาต่าง ๆ ที่อาจเกิดขึ้นจากการดําเนินโครงการของ ทอท. ในข้างต้น โดยคํานึงถึงผลประโยชน์สูงสุดของประเทศเป็นสําคัญ โดยพิจารณาแล้วเห็นสมควรเสนอข้อเสนอแนะเพื่อป้องกันการทุจริตกรณีศึกษาเกี่ยวกับการประมูลงานให้สิทธิประกอบกิจการจําหน่ายสินค้าปลอดอากร (Duty Free) ณ ท่าอากาศยานสุวรรณภูมิ ท่าอากาศยานภูเก็ต ท่าอากาศยานเชียงใหม่ และท่าอากาศยานหาดใหญ่ และงานให้สิทธิประกอบกิจการบริหารจัดการกิจกรรมเชิงพาณิชย์ภายในอาคารผู้โดยสาร ณ ท่าอากาศยานสุวรรณภูมิของบริษัท ท่าอากาศยานไทย จํากัด (มหาชน) ต่อคณะรัฐมนตรี สรุปได้ ดังนี้
1. ข้อเสนอต่อรัฐบาล
1.1 รัฐบาลควรส่งเสริมให้มีการดําเนินธุรกิจจําหน่ายสินค้าปลอดอากรที่หลากหลาย โดยเฉพาะร้านค้าปลอดอากรในเมือง
1.2 ควรมอบหมายให้หน่วยงานที่เกี่ยวข้องพิจารณากําหนดแนวทางที่ส่งเสริมให้นักท่องเที่ยวสามารถซื้อสินค้าในร้านค้าปลอดอากรในเมืองและนําสินค้าดังกล่าวติดตัวไปได้ โดยไม่ต้องเดินทางไปรับสินค้า ณ จุดส่งมอบสินค้าในสนามบิน
1.3 ให้หน่วยงานที่เกี่ยวข้องพิจารณากําหนดหลักเกณฑ์การแบ่งผลประโยชน์ตอบแทนจากการจําหน่ายสินค้าจากร้านค้าปลอดอากรในเมืองให้เหมาะสมเช่นเดียวกับร้านค้าปลอดอากรในท่าอากาศยาน โดยอาจพิจารณาให้กระทรวงการคลังหรือหน่วยงานอื่นที่เกี่ยวข้องเป็นผู้รับผิดชอบในการเก็บส่วนแบ่งผลประโยชน์ดังกล่าว
2. ข้อเสนอต่อ ทอท. ทั้งนี้ กระทรวงคมนาคม (ทอท.) ได้พิจารณาแล้ว ไม่มีข้อขัดข้องต่อข้อเสนอดังกล่าว สรุปได้ ดังนี้
ข้อเสนอต่อ ทอท.
ความเห็นของ ทอท.
ข้อเสนอระยะสั้น
 ทอท. และบริษัทคู่สัญญาต้องดําเนินการติดตั้งและใช้ประโยชน์อย่างเต็มรูปแบบจากระบบรับรู้รายได้ (Point of Sale : POS)
 ทอท. ควรกําหนดแนวทางหรือกระบวนการในการตรวจสอบการดําเนินงานตามเงื่อนไจต่าง ๆ ที่กําหนดในสัญญา
 ทอท. ควรมีกระบวนการในการตรวจสอบการใช้พื้นที่ ตลอดจนราคาสินค้า ราคาอาหาร เพื่อให้การดําเนินโครงการเป็นไปอย่างมีประสิทธิภาพและเกิดประโยชน์สูงสุด
ข้อเสนอระยะสั้น
ทอท. ไม่ขัดข้อง โดยปัจจุบันท่าอากาศยานที่อยู่ในความรับผิดชอบของ ทอท. บางส่วนได้ดําเนินการติดตั้งระบบรับรู้รายได้ และเชื่อมต่อส่งข้อมูลให้ ทอท. สามารถตรวจสอบได้ทุกวัน สําหรับแนวทางหรือกระบวนการในการตรวจสอบ การดําเนินการตามเงื่อนไขต่างๆ ที่กําหนดในสัญญานั้น ปัจจุบันมีกระบวนการตรวจสอบ โดยหน่วยงานของ ทอท. และสํานักตรวจสอบ ทอท. ทั้งนี้ ทอท. จะรับข้อเสนอแนะในส่วนอื่น ๆ มาปรับปรุงเพิ่มเติมเพื่อใช้บริหารโครงการฯ เป็นไปอย่างมีประสิทธิภาพและเกิดประโยชน์สูงสุด
ข้อเสนอระยะยาว
 ทอท. ควรศึกษารูปแบบและระยะเวลาที่เหมาะสมในการให้สัมปทานแก่เอกชน เพื่อประกอบกิจการจําหน่ายสินค้าปลอดอากรและการบริหารจัดการกิจกรรมเชิงพาณิชย์ภายในอาคารผู้โดยสาร โดยต้องมีการวิเคราะห์ข้อดี ข้อเสียให้ครอบคลุมในทุกด้าน
 ทอท. ควรให้ความสําคัญกับการจัดทําฐานข้อมูลและเผยแพร่ข้อมูลต่าง ๆ ที่เกี่ยวข้อง โดยเฉพาะข้อมูลที่ผู้เข้าร่วมประมูลและสาธารณชนควรรับทราบ
 ทอท. ควรทบทวน และปรับปรุงการกําหนดเกณฑ์การให้คะแนนในการคัดเลือกผู้ชนะการประมูลโดยพิจารณาปรับสัดส่วน/น้ําหนักเกี่ยวกับผลประโยชน์ผลตอบแทนที่รัฐควรได้รับให้มากขึ้น เพื่อให้การคัดเลือกผู้ชนะการประมูลมีความโปร่งใสเท่าเทียมกัน และเกิดประโยชน์สูงสุด
 ทอท. ควรพิจารณาปรับปรุงแนวทางการบริหารพื้นที่เชิงพาณิชย์ภายในท่าอากาศยานโดย ทอท. ควรเป็นผู้บริหารจัดการพื้นที่เอง
 ในการพิจารณาจัดตั้งจุดส่งมอบสินค้าควรกําหนดให้ดําเนินการโดยแยกต่างหากจากสัญญาการบริหารกิจกรรมเชิงพาณิชย์ ผู้โดยสาร ทั้งนี้ อาจพิจารณาแนวทางให้ ทอท. ดําเนินการเปิดจุดส่งมอบสินค้าในพื้นที่ของตนเอง เพื่อเปิดโดกาสให้ผู้ประกอบการรายอื่น ๆ สามารถเข้ามาใช้บริการจุดส่งมอบสินค้าได้ ซึ่งจะเป็นการแก้ไขปัญหาการผูกขาด และสามารถสร้างรายได้ให้รัฐเพิ่มมากขึ้น
 ควรพิจารณาทบทวนกําหนดค่าตอบแทนหรือส่วนแบ่งรายได้ที่รัฐพึงได้รับจากการให้บริการจุดส่งมอบสินค้าให้มีความเหมาะสม
 ควรเปิดโอกาสให้ภาคประชาชนหรือหน่วยงานที่เกี่ยวข้องได้เข้ามามีส่วนร่วมในกระบวนการดําเนินงานหรือการตรวจสอบต่าง ๆ
ข้อเสนอระยะยาว
ทอท. ไม่ขัดข้อง โดยข้อเสนอส่วนใหญ่ ทอท. ได้นําไปใช้ในโครงการคัดเลือกผู้ประกอบกิจการจําหน่ายสินค้าปลอดอากร ณ ท่าอากาศยานสุวรรณภูมิ ท่าอากาศยานภูเก็ต ท่าอากาศยานเชียงใหม่ และท่าอากาศยานหาดใหญ่ และโครงการบริหารจัดการกิจกรรมเชิงพาณิชย์ภายในอาคารผู้โดยสาร ณ ท่าอากาศยานสุวรรณภูมิที่ผ่านมาแล้ว ข้อเสนอระยะยาวที่ยังไม่ได้ปฏิบัติ เช่น การปรับปรุงเกณฑ์การให้คะแนนในการคัดเลือกหรือให้ ทอท. พัฒนาแนวทางการบริหารพื้นที่เชิงพาณิชย์ภายในท่าอากาศยานเอง ทอท. จะพิจารณานําข้อเสนอดังกล่าวมาปรับปรุงเป็นแนวดําเนินการต่อไป สําหรับข้อเสนอให้มีการจัดตั้งจุดส่งมอบสินค้า (Pick up counter) แยกต่างหากจากสัญญาบริหารจัดการกิจกรรมเชิงพาณิชย์ เพื่อป้องกันการผูกขาดนั้น ทอท. ได้พิจารณาดําเนินการเรียบร้อยแล้ว โดยเริ่มดําเนินการที่ท่าอากาศยานภูเก็ตตั้งแต่วันที่ 16 กันยายน 2559 ท่าอากาศยานสุวรรณภูมิจะเริ่มดําเนินการตั้งแต่วันที่ 28 กันยายน 2563 และท่าอากาศยานดอนเมืองจะเริ่มดําเนินการตั้งแต่วันที่ 1 ตุลาคม 2565
ทั้งนี้ ข้อเสนอของสํานักงาน ป.ป.ช. เกี่ยวกับการพิจารณาจัดตั้งจุดส่งมอบสินค้าหรือ Pick up counter ควรกําหนดให้ดําเนินการโดยแยกต่างหากจากสัญญาการบริหารกิจกรรมเชิงพาณิชย์ เพื่อป้องกันการผูกขาด และเป็นการแก้ไขปัญหาในเรื่องการเอื้อประโยชน์ให้กับผู้ประกอบการที่ได้รับสัมปทานจําหน่ายสินค้าปลอดอากรและการบริหารจัดการกิจกรรมเชิงพาณิชย์ภายในอาคารผู้โดยสาร นั้น กระทรวงคมนาคม โดย ทอท. ได้ดําเนินการแยกสัญญา สําหรับสัญญาที่จะมีผลใช้บังคับตั้งแต่เดือนกันยายน 2563 สําหรับท่าอากาศยานสุวรรณภูมิและตั้งแต่เดือนตุลาคม 2565 สําหรับท่าอากาศยานดอนเมืองเรียบร้อยแล้ว โดยอยู่ระหว่างการประมูลหาผู้ประกอบการในส่วนสัญญาจุดส่งมอบสินค้า ซึ่งที่ผ่านมาคณะรัฐมนตรีได้มีมติ (2 มกราคม 2563) เห็นชอบแนวทางการดําเนินการดังกล่าวด้วยแล้ว
14. เรื่อง โครงการจัดทําระบบบริหารจัดการข้อมูลขนาดใหญ่ (Big Data) เพื่อขับเคลื่อนยุทธศาสตร์มหาวิทยาลัยราชภัฏเพื่อการพัฒนาท้องถิ่น
คณะรัฐมนตรีมีมติรับทราบตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอการขอรับการสนับสนุนค่าใช้จ่ายในการดําเนินโครงการจัดทําระบบบริหารจัดการข้อมูลขนาดใหญ่ (Big Data) เพื่อขับเคลื่อนยุทธศาสตร์มหาวิทยาลัยราชภัฏเพื่อการพัฒนาท้องถิ่นจากกองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคมเพื่อประโยชน์สาธารณะ (กทปส.) ของสํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ประจําปี 2563 วงเงิน 600 ล้านบาท โดยโครงการฯ มีสาระสําคัญสรุปได้ดังนี้
1. ปัจจุบันมหาวิทยาลัยราชภัฏมีทั้งสิ้น 38 แห่ง ได้น้อมนําพระราโชบายของพระบาทสมเด็จ พระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว (รัชกาลที่ 10) ด้านการศึกษาในการเป็นสถาบันการศึกษาเพื่อการพัฒนาท้องถิ่น และจัดทํายุทธศาสตร์มหาวิทยาลัยราชภัฏเพื่อการพัฒนาท้องถิ่น ระยะ 20 ปี (พ.ศ. 2560 – 2579) เพื่อใช้เป็นแนวทางในการขับเคลื่อนการผลิตและพัฒนาบัณฑิต ยกระดับคุณภาพการศึกษาของมหาวิทยาลัยราชภัฏ ควบคู่ไปกับการพัฒนาท้องถิ่นอย่างมีประสิทธิภาพ ดังนั้น เพื่อเป็นการขับเคลื่อน ยุทธศาสตร์ฯ ให้มีความต่อเนื่อง จําเป็นต้องมีระบบการบริหารจัดการข้อมูลขนาดใหญ่ (Big Data) อว. จึงจัดทําโครงการเพื่อพัฒนาและประยุกต์ใช้ระบบประมวลผลข้อมูลอัจฉริยะ (Artificial Intelligence) ในการบริหารจัดการข้อมูลขนาดใหญ่ (Big Data) และได้ส่งข้อเสนอโครงการ กิจกรรมหรือการดําเนินการประเภทที่ 2 ประจําปี 2563 กรณีทําความตกลงกับหน่วยงานรัฐ เพื่อขอรับการสนับสนุนงบประมาณจาก กทปส. ของ กสทช. ตามมาตรา 52 แห่งพระราชบัญญัติองค์กรจัดสรรคลื่นความถี่และกํากับการประกอบกิจการ วิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 จํานวน 600 ล้านบาท แต่ กทปส. กําหนดกรอบวงเงินไว้เพียง 200 ล้านบาท ทั้งนี้ กทปส. จะพิจารณาข้อเสนอโครงการฯ ในช่วงเดือนเมษายน-พฤษภาคม 2563 โดยโครงการฯ มีกิจกรรมการดําเนินงาน จํานวน 15 กิจกรรม ดังนี้
1.1 พัฒนาและถ่ายทอดการสร้าง Data Model ต้นแบบ เพื่อให้หน่วยงานของมหาวิทยาลัยในแต่ละภูมิภาคใช้เป็นต้นแบบ
1.2 พัฒนาระบบฐานข้อมูล Student Profiling เพื่อจัดเก็บข้อมูลประวัติส่วนตัวนักศึกษา ประวัติการศึกษา ผลการเรียน ความสนใจและความถนัด
1.3 พัฒนาระบบพัฒนาทักษะ (Re-skill & Up-skill) สําหรับครู/อาจารย์ เพื่อเป็นการเพิ่มทักษะใหม่ ๆ ให้กับบุคลากรทางการศึกษา
1.4 พัฒนาระบบ Learning Management System เพื่อให้เป็นแพลตฟอร์มกลางในการเรียนรู้และถ่ายทอดเทคโนโลยีใหม่ ๆ ให้แก่นักศึกษาและผู้สนใจทั่วไป
1.5 พัฒนาระบบฐานข้อมูลชุมชน เพื่อเป็นแพลตฟอร์มในการเชื่อมโยงข้อมูลการค้า เศรษฐกิจและชุมชน
1.6 พัฒนาระบบ Sentiment Analysis เพื่อรวมรวบความเห็น ความสนใจ ตลอดจนปฏิกิริยาต่าง ๆ ของผู้คน
1.7 พัฒนาระบบ Student Insight & Personalized Learning เป็นระบบการติดตามและวัดผลสัมฤทธิ์ทางการศึกษา
1.8 พัฒนาระบบฐานข้อมูลอัจฉริยะโดยมีการนําเทคโนโลยีทางด้านปัญญาประดิษฐ์ (Artificial Intelligence) มาใช้
1.9 พัฒนาระบบฐานข้อมูลงบประมาณ ข้อมูลบุคลากร และข้อมูลโครงการสําหรับจัดเก็บข้อมูลการดําเนินงานของมหาวิทยาลัย
1.10 พัฒนาระบบรายงานเพื่อผู้บริหาร เพื่อให้ผู้บริหารใช้ติดตามความก้าวหน้าและตรวจสอบสถานะของข้อมูลในด้านต่าง ๆ
1.11 พัฒนาระบบรับคําร้อง/ความคิดเห็น (Ticketing and Feedback) เป็นระบบที่เปิดรับคําร้องหรือความคิดเห็นในด้านต่าง ๆ
1.12 จัดหาและติดตั้งโครงสร้างพื้นฐานด้านเครือข่ายและอุปกรณ์ประมวลผลข้อมูลระบบ Private Cloud เพื่อเป็นระบบหลักและเป็นศูนย์กลางในการประมวลผลข้อมูล
1.13 จัดหาและพัฒนาระบบบริหารจัดการข้อมูลขนาดใหญ่ (Big Data) เพื่อเป็นระบบสารสนเทศกลางในการให้บริการของมหาวิทยาลัย
1.14 จัดประชุมหน่วยงานที่เกี่ยวข้อง เพื่อเก็บรวบรวมข้อมูล และวิเคราะห์ความต้องการของผู้ใช้งานรวมถึงผู้มีส่วนเกี่ยวข้องต่าง ๆ เพื่อนํามาออกแบบระบบ
1.15 ดําเนินการออกแบบและพัฒนากระบวนการประมวลผลเพื่อเชื่อมโยงข้อมูลของหน่วยงานต่าง ๆ ของมหาวิทยาลัยราชภัฏทั้ง 38 แห่ง
2. สําหรับค่าใช้จ่ายในการดําเนินโครงการฯ ที่ อว. ขอรับการสนับสนุนจาก กทปส. ของ กสทช. จํานวน 600 ล้านบาท จําแนกเป็นดังนี้
รายการ
จํานวนเงิน (บาท)
1. ค่าตอบแทนบุคลากรหรือค่าจ้างนักวิจัย
2. ค่าใช้สอยหรือค่าดําเนินการ
3. ค่าวัสดุ
-
4. ค่าครุภัณฑ์
393,476,560 (รวมภาษีมูลค่าเพิ่มร้อยละ 7)
5. ค่าใช้จ่ายอื่น ๆ
-
รวมเป็นเงินทั้งสิ้น
15. เรื่อง การเตรียมความพร้อมในการจัดการเรียนการสอนเพื่อรองรับการเปิดภาคเรียนที่หนึ่ง ปีการศึกษา 2563
คณะรัฐมนตรีมีมติรับทราบ การเตรียมความพร้อมในการจัดการเรียนการสอนเพื่อรองรับการเปิดภาคเรียนที่หนึ่ง ปีการศึกษา 2563 โดยจะดําเนินการให้สอดคล้องกับสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ตามที่กระทรวงศึกษาธิการเสนอ
สาระสําคัญ
ประกาศกระทรวงศึกษาธิการ เรื่อง การเปิดเรียนของสถานศึกษาในสังกัดและในกํากับของกระทรวงศึกษาธิการ ลงวันที่ 9 เมษายน 2563 ได้ประกาศให้สถานศึกษาทั้งในและนอกระบบซึ่งอยู่ในสังกัดและในกํากับของกระทรวงศึกษาธิการเปิดเรียนในวันที่ 1 กรกฎาคม 2563 กระทรวงศึกษาธิการจึงได้ดําเนินการเตรียมความพร้อมรองรับการเปิดภาคเรียนในวันดังกล่าว ดังนี้
1. ปฏิทินการรับนักเรียน
1.1 สํานักงานคณะกรรมการการศึกษาขั้นพื้นฐาน
(1) การรับนักเรียน โดยชั้นมัธยมศึกษาปีที่ 1 และชั้นมัธยมศึกษาปีที่ 4 รับสมัครระหว่างวันที่ 3-12 พฤษภาคม 2563 ส่วนสถานศึกษาที่จัดการศึกษาพิเศษเพื่อเด็กพิการ และผู้ด้อยโอกาส รับสมัครระหว่างวันที่ 3-31 พฤษภาคม 2563
(2) การสอบ/คัดเลือก ในห้วงเวลาเดือนมิถุนายน 2563
(3) การจัดหาสถานศึกษาและการรับรายงานตัว/มอบตัวของนักเรียนทุกคน จะแล้วเสร็จภายในวันที่ 15 มิถุนายน 2563
1.2 สํานักงานคณะกรรมการส่งเสริมการศึกษาเอกชน (โรงเรียนในระบบประเภทสามัญศึกษา)
1. การรับนักเรียน การสอบ/คัดเลือก และการประกาศผล ให้อยู่ในดุลพินิจของแต่ละโรงเรียน โดยต้องแล้วเสร็จก่อนการเปิดภาคเรียนที่หนึ่ง ปีการศึกษา 2563
2. การรับนักเรียนผ่านระบบออนไลน์ ซึ่งได้จัดทําระบบรับสมัครนักเรียนออนไลน์สําหรับภาคเรียนที่หนึ่ง ปีการศึกษา 2563 ให้โรงเรียนเอกชนในระบบประเภทสามัญศึกษาทั้งหมด โดยไม่คิดค่าใช้จ่าย
3. การจัดประชุมชี้แจงทําความเข้าใจการเตรียมความพร้อมให้กับทุกภาคส่วนที่เกี่ยวข้อง ในวันศุกร์ที่ 17 เมษายน 2563 โดยผ่านระบบการประชุมทางไกล เพื่อให้โรงเรียนดําเนินการรับสมัครนักเรียนผ่านระบบออนไลน์ได้ภายในวันที่ 15 พฤษภาคม 2563
1.3 สํานักงานคณะกรรมการการอาชีวศึกษา
สถานศึกษาอาชีวศึกษารัฐและเอกชน สามารถดําเนินการรับสมัครนักเรียน นักศึกษาทั้งผ่านระบบออนไลน์ หรือสมัครด้วยตนเองที่สถานศึกษา ดังนี้
(1) ระดับประกาศนียบัตรวิชาชีพ ชั้นปีที่ 1 (ปวช.1) รับสมัคร ระหว่างวันที่ 3-12 พฤษภาคม 2563 ประกาศผลการสอบ/คัดเลือก วันที่ 13 พฤษภาคม 2563 และมอบตัว ระหว่างวันที่ 15 - 16 มิถุนายน 2563
(2) ระดับประกาศนียบัตรวิชาชีพชั้นสูง ชั้นปีที่ 1 (ปวส.1) รับสมัคร ประกาศผลการสอบ/คัดเลือก และมอบตัว ให้สถานศึกษากําหนดตามความเหมาะสมและทันต่อการเปิดภาคเรียน
1.4 สํานักงานส่งเสริมการศึกษานอกระบบและการศึกษาตามอัธยาศัย (กศน.)
การรับสมัครผู้เรียนใหม่และลงทะเบียนเรียนผู้เรียนเก่า ดําเนินการโดยผ่านระบบออนไลน์ หรือสมัครด้วยตนเองที่สถานศึกษา ตั้งแต่วันที่ 1 เมษายน - 16 พฤษภาคม 2563
2. การจัดการเรียนการสอนระบบทางไกลและอุปกรณ์ทางการสื่อสาร
2.1 สํานักงานคณะกรรมการการศึกษาขั้นพื้นฐาน
ระยะที่ 1 การเตรียมความพร้อม (7 เมษายน – 17 พฤษภาคม 2563)
1. สํารวจความพร้อมในด้านอุปกรณ์การเข้าถึงอินเทอร์เน็ตของนักเรียน ผู้ปกครอง ครู และระบบการบริหารจัดการการเรียนการสอน
2. ขออนุมัติใช้ช่องรายการโทรทัศน์ในระบบดิจิทัลจากสํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เพื่อจัดการเรียนการสอนตั้งแต่ระดับปฐมวัยถึงระดับมัธยมศึกษาตอนปลาย
3. ขออนุมัติเผยแพร่การเรียนการสอนจากห้องเรียนต้นทางในระดับปฐมวัยถึงระดับมัธยมศึกษาตอนต้น ของสถานีวิทยุโทรทัศน์การศึกษาทางไกลผ่านดาวเทียม (DLTV) จากมูลนิธิการศึกษาทางไกลผ่านดาวเทียม ในพระบรมราชูปถัมภ์
4. จัดทําสื่อวีดิทัศน์การสอนโดยครูต้นแบบ ระดับมัธยมศึกษาตอนปลาย จํานวน 8 กลุ่มสาระการเรียนรู้
5. รวบรวมสื่อการเรียนรู้ออนไลน์ใน OBEC Content Center ชุดโปรแกรมและแพลตฟอร์มการเรียนรู้ครบวงจรของกระทรวงศึกษาธิการ เช่น Tutor ติวฟรี.com, E-book เป็นต้น
6. เตรียมโครงสร้างพื้นฐานด้านระบบเครือข่าย เพื่อรองรับการให้บริการ แพลตฟอร์มการเรียนรู้ให้เชื่อมโยงกับระบบ Digital e-Learning ของกระทรวงศึกษาธิการ
ระยะที่ 2 การทดลองจัดการเรียนการสอนทางไกล (18 พฤษภาคม – 30 มิถุนายน 2563)
1. ทดลองจัดการเรียนการสอนทางไกล ดังนี้ (1) ระดับปฐมวัยถึงระดับมัธยมศึกษาตอนต้น ผ่านช่องรายการโทรทัศน์ในระบบดิจิทัล โดยการเผยแพร่สัญญาณจากมูลนิธิการศึกษาทางไกลผ่านดาวเทียม ในพระบรมราชูปถัมภ์ (DLTV) ทั้งนี้ ระดับปฐมวัยเน้นกิจกรรมเตรียมความพร้อมเด็ก และระดับประถมศึกษาถึงระดับมัธยมศึกษาตอนต้น จํานวน 8 กลุ่มสาระการเรียนรู้ และ (2) ระดับมัธยมศึกษาตอนปลาย ผ่านช่องรายการโทรทัศน์ในระบบดิจิทัลและระบบออนไลน์โดยครูต้นแบบ ด้วยเครื่องมือการเรียนรู้ตามความเหมาะสมและบริบทของสถานศึกษา
2. เปิดศูนย์รับฟังความคิดเห็นการเรียนการสอนทางไกลจากผู้ปกครอง ประชาชน และผู้เกี่ยวข้อง เพื่อเป็นแนวทางการปรับปรุงและพัฒนา
3. ประชาสัมพันธ์ สร้างการรับรู้ ความเข้าใจ แนะนําช่องทางการเรียนทางไกลให้กับผู้ปกครองและผู้เกี่ยวข้อง
ระยะที่ 3 การจัดการเรียนการสอน (1 กรกฎาคม 2563 – 30 เมษายน 2564)
สําหรับ 2 สถานการณ์ ดังนี้
สถานการณ์ที่ 1 กรณีที่สถานการณ์การแพร่ระบาดของเชื้อไวรัสโคโรนา 2019 (Covid – 19) ไม่คลี่คลาย จะจัดการเรียนการสอนระดับปฐมวัยถึงระดับมัธยมศึกษาตอนต้น ด้วยระบบทางไกลผ่าน DLTV และระดับมัธยมศึกษาตอนปลาย ด้วยวีดิทัศน์การสอนโดยครูต้นแบบ และระบบออนไลน์ด้วยเครื่องมือการเรียนรู้ตามความเหมาะสมและบริบทของสถานศึกษา
สถานการณ์ที่ 2 กรณีที่สถานการณ์การแพร่ระบาดของเชื้อไวรัสโคโรนา 2019 (Covid–19) คลี่คลายจะจัดการเรียนการสอนปกติในโรงเรียน โดยให้เว้นระยะห่างทางสังคม
(Social Distancing) และมีแผนเตรียมการเพื่อรองรับสถานการณ์ฉุกเฉินต่าง ๆ โดยจะต้องได้รับการอนุมัติจากคณะกรรมการศึกษาธิการจังหวัด ซึ่งมีผู้ว่าราชการจังหวัดเป็นประธาน
ระยะที่ 4 การทดสอบและการศึกษาต่อ (1 เมษายน – 15 พฤษภาคม 2564) โดยประสานงานกับหน่วยงานที่เกี่ยวข้องกับการทดสอบและคัดเลือกเข้าศึกษาต่อ ได้แก่ (1) กระทรวงการอุดมศึกษา วิทยาศาสตร์ วิจัยและนวัตกรรม เกี่ยวกับระบบคัดเลือกเข้าศึกษาในสถาบันอุดมศึกษา (TCAS GAT PAT) (2) สถาบันทดสอบทางการศึกษาแห่งชาติ เกี่ยวกับการทดสอบ O-net ชั้นประถมศึกษาปีที่ 6 ชั้นมัธยมศึกษาปีที่ 3 และ ชั้นมัธยมศึกษาปีที่ 6
2.2 สํานักงานคณะกรรมการส่งเสริมการศึกษาเอกชน
1. ประสานงานขอความร่วมมือกับโรงเรียน หรือหน่วยงานที่มีความพร้อมด้านสื่อการเรียนการสอนหรือแพลตฟอร์มการเรียนรู้สําหรับจัดการเรียนการสอนออนไลน์ เพื่อให้โรงเรียนเอกชนใช้จัดการเรียนการสอนได้ตามเงื่อนไขที่แต่ละหน่วยงานกําหนด และโดยไม่คิดค่าใช้จ่าย
2. อยู่ระหว่างจัดทําสารบัญกลุ่มสาระการเรียนรู้จําแนกตามระดับชั้น และตัวชี้วัด เพื่อการเชื่อมต่อไปยังสื่อการเรียนการสอนที่เกี่ยวข้องซึ่งอยู่ในคลังข้อมูลที่ได้จัดทําขึ้น ให้แล้วเสร็จภายในต้นเดือนพฤษภาคม 2563
3. จัดทําเว็บไซต์ที่ใช้เป็นศูนย์กลางในการเชื่อมโยงไปยังข้อ 1 และข้อ 2
2.3 สํานักงานคณะกรรมการการอาชีวศึกษา
1. ดําเนินการเตรียมความพร้อมด้านการจัดการเรียนการสอนออนไลน์ ดังนี้ (1) เตรียมโครงสร้างพื้นฐาน (Infrastructure) เชื่อมโยง Platform กับกระทรวงศึกษาธิการ (2) เตรียมระบบ Cloud Computing (3) พัฒนาคลังความรู้ทางวิชาชีพบนระบบ Cloud และ (4) อยู่ระหว่างประสานงานเพื่อขอสนับสนุนช่องสัญญาณทีวีระบบดิจิทัลเพิ่มเติม จากเดิมที่มี DLTV ช่อง 13 (ถ่ายทอด 3 วัน/สัปดาห์) ไปยังมูลนิธิการศึกษาทางไกลผ่านดาวเทียม ในพระบรมราชูปถัมภ์
2. จัดการเรียนการสอนออนไลน์ในสถานศึกษาภาครัฐและเอกชน มี 4 แนวทาง ดังนี้ (1) ใช้แบบเรียนหรือเอกสารประกอบการสอนที่บ้าน โดยครูผู้สอนมีระบบออนไลน์ที่ติดต่อถึงผู้เรียนได้หลากหลายช่องทาง (2) ใช้ชุดการเรียนออนไลน์ (Online Course) ซึ่งมีรูปแบบเหมือนกับ DLTV โดยครูผู้สอนสามารถสื่อสารถึงผู้เรียนผ่านสื่อได้หลายช่องทาง อาทิ โทรทัศน์ YouTube เป็นต้น (3) ใช้ระบบการเรียนการสอนรูปแบบออนไลน์ของสถานศึกษา ได้แก่ (3.1) ประยุกต์ใช้แอปพลิเคชันที่สถานศึกษาสร้างขึ้น หรือที่มีใช้แพร่หลายในสังคมออนไลน์ รวมถึงการผลิตบทเรียนออนไลน์ด้วยตนเอง และ (3.2) ใช้ห้องเรียนที่มีระบบการเรียนการสอนออนไลน์ของสถานศึกษา ซึ่งสามารถจัดการเรียนการสอนแบบ Realtime ได้ และ (4) ในบางสาขาวิชาที่ขาดแคลนครูผู้สอนหรือต้องใช้ผู้เชี่ยวชาญเฉพาะทางในการสอน อาทิ ช่างซ่อมบํารุงอากาศยาน ช่างเทคนิคระบบขนส่งทางราง อาจเรียนโดยการรับชมการถ่ายทอดสดการจัดการเรียนการสอน (Live) ผ่านศูนย์การสอนออนไลน์ของสถานศึกษาแม่ข่าย (วิทยาลัยเทคนิคดอนเมือง และศูนย์เทคโนโลยีสารสนเทศและกําลังคนอาชีวศึกษา)
2.4 สํานักงานส่งเสริมการศึกษานอกระบบและการศึกษาตามอัธยาศัย (กศน.)
(1) จัดการเรียนรู้ด้วยวิธีเรียน กศน. แบบออนไลน์ โดยผ่านช่องทางต่าง ๆ ได้แก่ (1.1) แอปพลิเคชัน ONIE Online (1.2) ETV และทีวีระบบดิจิทัล ช่อง 37 (1.3) www.ETVThai.tv และ www.ceted.org และ (1.4) โปรแกรมการสื่อสารอื่น ๆ เช่น Line, Google Classroom, Microsoft Teams, Zoom Meeting, E-book เป็นต้น รวมทั้งพบปะครูผู้สอนตามความเหมาะสมของเนื้อหาวิชา และบริบทพื้นที่
(2) จัดช่องทางการเรียนรู้ ได้แก่ (2.1) ทางสถานีโทรทัศน์เพื่อการศึกษา ETV และทีวีระบบดิจิทัล ช่อง 37 ออกอากาศคู่ขนานพร้อมกันทุกวัน เวลา 06.00 น. - 24.00 น. โดยปรับตารางออกอากาศในเดือนเมษายนถึงเดือนมิถุนายน 2563 เพื่อสนับสนุนสื่อสําหรับในและนอกระบบการศึกษา รวมทั้งกําหนดช่องทางออกอากาศ ได้แก่ GMMz ช่อง 185, DTV ช่อง 252, PSI ช่อง 110, True ช่อง 371 และ (2.2) ทางแอพพลิเคชั่น ONIE Online
(3) ดําเนินการวัดและประเมินผล โดยจัดสอบด้วยข้อสอบกลางสําหรับนักศึกษา กศน. ระดับประถมศึกษา ระดับมัธยมศึกษาตอนต้น และระดับมัธยมศึกษาตอนปลาย ทั้งในรูปแบบข้อสอบและจัดสอบด้วยระบบอิเล็กทรอนิกส์ ตามศูนย์ทดสอบอําเภอ จํานวน 148 แห่งทั่วประเทศ
3. การเตรียมความพร้อมสําหรับครู
3.1 สํานักงานคณะกรรมการการศึกษาขั้นพื้นฐาน
พัฒนาครู บุคลากรทางการศึกษา และผู้ที่เกี่ยวข้องสําหรับการเรียนการสอนทางไกล ดังนี้ (1) จัดทําคู่มือแนวทางการจัดการเรียนการสอนทางไกลสําหรับครู บุคลากรทางการศึกษาและผู้ที่เกี่ยวข้อง (2) ให้ความรู้ในการใช้เครื่องมือ เทคนิคและวิธีการจัดการเรียนการสอนทางไกลผ่านช่องทาง DLTV และ OBEC Channel และ (3) นิเทศ ติดตามและประเมินผลการจัดการเรียนการสอนทางไกล
3.2 สํานักงานคณะกรรมการส่งเสริมการศึกษาเอกชน
จัดฝึกอบรมครูให้สามารถใช้โปรแกรมที่มีอยู่อย่างแพร่หลายให้แล้วเสร็จประมาณต้นเดือนพฤษภาคม 2563 และใช้โปรแกรมจัดการเรียนการสอนออนไลน์ที่อยู่ระหว่างพัฒนา ซึ่งคาดว่าจะแล้วเสร็จประมาณปลายเดือนพฤษภาคม 2563
3.3 สํานักงานคณะกรรมการการอาชีวศึกษา
(1) ดําเนินการพัฒนาครูโดย (1.1) ร่วมมือกับมหาวิทยาลัยเทคโนโลยีพระจอมเกล้าพระนครเหนือเพื่อพัฒนาครูอาชีวศึกษาให้สร้างบทเรียนออนไลน์ สื่อการสอน เทคนิควิธีสอน และการประเมินผลที่เหมาะสมกับการจัดการเรียนการสอนออนไลน์ โดยกําหนดบทบาทครูเป็น 3 กลุ่ม คือ Excellent Teacher, Mentor Teacher และ Network Teacher และ (1.2) พัฒนาทักษะการใช้โปรแกรม ที่สนับสนุนการจัดการเรียนการสอนออนไลน์ เพื่อให้ครูสามารถพัฒนาบทเรียนออนไลน์ได้ตามความสนใจ
(2) การพัฒนาชุดการเรียนออนไลน์ (Online Course) ทุกรายวิชาตามหลักสูตรประกาศนียบัตรวิชาชีพ (ปวช.) และหลักสูตรประกาศนียบัตรวิชาชีพชั้นสูง (ปวส.) ซึ่งสํานักงานคณะกรรมการการอาชีวศึกษากําหนด สําหรับระดับปริญญาตรีสายเทคโนโลยีหรือสายปฏิบัติการ ซึ่งสถาบันการอาชีวศึกษากําหนด
3.4 สํานักงานส่งเสริมการศึกษานอกระบบและการศึกษาตามอัธยาศัย (กศน.)
ดําเนินการเตรียมความพร้อม ได้แก่ (1) การชี้แจงผู้เกี่ยวข้อง ประกอบด้วย ผู้บริหารระดับจังหวัด และผู้บริหารระดับอําเภอ (2) การอบรมครู ประกอบด้วย การจัดการเรียนรู้ผ่านระบบทางไกล และการสร้างแบบทดสอบแบบออนไลน์ (3) การชี้แจงนักศึกษา และ (4) การจัดทําคู่มือการจัดการเรียนรู้ผ่านระบบทางไกล
16. เรื่อง แนวทางดําเนินการและวิธีปฏิบัติในการใช้เงินทุนสํารองจ่ายตามมาตรา 45 ของพระราชบัญญัติวิธีการงบประมาณ พ.ศ. 2561
คณะรัฐมนตรีมีมติเห็นชอบแนวทางดําเนินการและวิธีปฏิบัติในการใช้เงินทุนสํารองจ่ายตามมาตรา 45 ของพระราชบัญญัติวิธีการงบประมาณ พ.ศ. 2561 ตามที่สํานักงบประมาณเสนอ ดังนี้
สืบเนื่องจากได้มีการอนุมัติให้หน่วยงานของรัฐต่าง ๆ ใช้งบประมาณรายจ่ายประจําปีงบประมาณ พ.ศ. 2563 งบกลาง รายการเงินสํารองจ่ายเพื่อกรณีฉุกเฉินหรือจําเป็น ไปเป็นจํานวนมากในการเฝ้าระวังควบคุมติดตามการระบาด ป้องกันและรักษาโรคติดเชื้อไวรัสโคโรนา 2019 (COVID-19) รวมทั้งเพื่อการเยียวยาความเดือดร้อนต่าง ๆ แก่ประชาชน ทําให้งบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น ที่ตั้งไว้จํานวน 96,000 ล้านบาท จะไม่เพียงพอ ซึ่งนอกจากสํานักงบประมาณจะได้จัดทําร่างพระราชบัญญัติโอนงบประมาณรายจ่ายประจําปีงบประมาณ พ.ศ. .... เพื่อโอนงบประมาณรายจ่ายประจําปีงบประมาณ พ.ศ. 2563 บางรายการ ไปตั้งเป็นงบกลาง รายการเงินสํารองจ่ายเพื่อกรณีฉุกเฉินหรือจําเป็นสําหรับเป็นค่าใช้จ่ายในการแก้ไขปัญหาและบรรเทาผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) และปัญหา ภัยพิบัติภัยแล้ง อุทกภัย ซึ่งขณะนี้อยู่ระหว่างดําเนินการนั้น นายกรัฐมนตรีได้มอบหมายให้สํานักงบประมาณและกระทรวงการคลังพิจารณาร่วมกันถึงแนวทางการอนุมัติใช้เงินทุนสํารองจ่าย ตามมาตรา 45 ของพระราชบัญญัติวิธีการงบประมาณ พ.ศ. 2561 เพื่อนําเสนอคณะรัฐมนตรีอนุมัติต่อไป นั้น
สํานักงบประมาณและกระทรวงการคลัง โดยสํานักงานเศรษฐกิจการคลังและกรมบัญชีกลางได้พิจารณาร่วมกันแล้ว จึงขอเรียนว่าเงินทุนสํารองจ่าย จํานวน 50,000 ล้านบาท ตามมาตรา 45 ของพระราชบัญญัติวิธีการงบประมาณ พ.ศ. 2561 เป็นแหล่งเงินสํารองสําหรับนําไปใช้ในกรณีที่มีความจําเป็นเร่งด่วนเมื่องบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น ไม่เพียงพอ ซึ่งจะนําไปจ่ายได้ในกรณีที่มีความจําเป็นและเร่งด่วนเพื่อประโยชน์แก่ราชการแผ่นดิน และเมื่อได้จ่ายเงินไปแล้วจะต้องตั้งงบประมาณรายจ่ายเพื่อชดใช้ในกฎหมายว่าด้วยงบประมาณรายจ่ายเพื่อสมทบเงินทุนนั้นไว้จ่ายต่อไปในโอกาสแรก ดังนั้น จึงเห็นสมควรกําหนดแนวทางดําเนินการเพื่อให้เป็นไปตาม มาตรา 45 ของพระราชบัญญัติวิธีการงบประมาณ พ.ศ. 2561 และสํานักงบประมาณขอเสนอวิธีปฏิบัติในการใช้เงินทุนสํารองจ่าย ดังนี้
1. แนวทางดําเนินการ
1.1 รัฐมนตรีว่าการกระทรวงการคลัง จ่ายเงินจากคลังเป็น “เงินทุนสํารองจ่าย” จํานวน 50,000 ล้านบาท
1.2 การขอใช้เงินทุนสํารองจ่าย ควรใช้หลักการเดียวกับการขอใช้งบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น
1.3 ให้สํานักงบประมาณ ทําหน้าที่พิจารณาคําขอใช้เงินทุนสํารองจ่าย เพื่อเสนอคณะรัฐมนตรีอนุมัติ
1.4 การเบิกจ่ายเงินทุนสํารองจ่าย ดําเนินการโดยใช้ระบบบริหารการเงินการคลังภาครัฐแบบอิเล็กทรอนิกส์ กระทรวงการคลัง (GFMIS) เช่นเดียวกับเงินงบประมาณ
1.5 การตั้งงบประมาณรายจ่ายชดใช้เงินทุนสํารองจ่าย ให้ถือปฏิบัติตามแนวทางเดียวกับการตั้งงบประมาณรายจ่ายชดใช้เงินคงคลัง ซึ่งกระทรวงการคลังโดยกรมบัญชีกลางตรวจสอบยอดเงินที่จะต้องตั้งชดใช้ในแต่ละปี
2. วิธีปฏิบัติในการใช้เงินทุนสํารองจ่าย
การใช้เงินทุนสํารองจ่าย ใช้หลักการเดียวกับการขอใช้งบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น โดยมีวิธีปฏิบัติในการใช้เงินทุนสํารองจ่าย ดังนี้
2.1 การขอใช้เงินทุนสํารองจ่าย ให้กระทําได้ในกรณีที่เป็นรายจ่าย ดังนี้
(1) เป็นรายจ่ายเพื่อการป้องกันหรือแก้ไขสถานการณ์อันมีผลกระทบต่อความสงบเรียบร้อยของประชาชน หรือความมั่นคงของรัฐ
(2) เป็นรายจ่ายที่จําเป็นต้องจ่ายเพื่อการเยียวยาหรือบรรเทาความเสียหายจากภัยพิบัติสาธารณะร้ายแรง
(3) เป็นรายจ่ายที่ได้รับจัดสรรงบประมาณไว้แล้ว แต่มีจํานวนไม่เพียงพอและมีความจําเป็นเร่งด่วนของรัฐต้องใช้จ่ายหรือก่อหนี้ผูกพันงบประมาณโดยเร็ว
(4) เป็นรายจ่ายที่ไม่ได้รับจัดสรรงบประมาณ แต่มีภารกิจจําเป็นเร่งด่วนที่จะต้องดําเนินการและต้องใช้จ่ายหรือก่อหนี้ผูกพันงบประมาณโดยเร็ว
2.2 หน่วยรับงบประมาณจะขอใช้เงินทุนสํารองจ่าย ได้แต่เฉพาะกรณีที่หน่วยรับงบประมาณได้ตรวจสอบแน่ชัดแล้วว่าไม่สามารถนํางบประมาณของหน่วยรับงบประมาณมาใช้จ่ายได้หรือนํามาใช้จ่ายได้ แต่มีจํานวนไม่เพียงพอ
2.3 การขอใช้เงินทุนสํารองจ่ายให้หน่วยรับงบประมาณจัดทํารายละเอียด ดังนี้
(1) คําชี้แจงเกี่ยวกับเหตุผลความจําเป็นในการขอใช้เงินทุนสํารองจ่าย
(2) วัตถุประสงค์ของการขอใช้เงินทุนสํารองจ่าย
(3) แผนการปฏิบัติงานและแผนการใช้จ่ายเป็นรายเดือน
(4) สํานักงานที่จะดําเนินการเบิกจ่าย
(5) รายละเอียดประกอบการพิจารณาตามที่สํานักงบประมาณกําหนด เช่น คุณลักษณะเฉพาะของครุภัณฑ์ แบบรูปรายการและประมาณการราคาที่ดิน หรือสิ่งก่อสร้าง อัตราค่าใช้จ่ายที่กําหนดโดยกฎหมายหรือระเบียบที่เกี่ยวข้อง เป็นต้น
2.4 ให้หน่วยรับงบประมาณที่ขอใช้เงินทุนสํารองจ่าย เสนอเรื่องให้รองนายกรัฐมนตรี รัฐมนตรีเจ้าสังกัดหรือรัฐมนตรีที่กํากับดูแล แล้วแต่กรณี พิจารณาให้ความเห็นชอบก่อนส่งคําขอให้สํานักงบประมาณ
2.5 กรณีที่หน่วยรับงบประมาณขอใช้งบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น ตามขั้นตอนของระเบียบว่าด้วยการบริหารงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น แล้ว แต่ปรากฏว่างบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น มีไม่เพียงพอ และสมควรให้ใช้จ่ายจากเงินทุนสํารองจ่าย ให้ถือว่าคําขอใช้งบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น นั้น เป็นคําขอใช้เงินทุนสํารองจ่าย
2.6 ให้สํานักงบประมาณรวบรวมรายการและวงเงินที่หน่วยรับงบประมาณขอใช้จากเงินทุนสํารองจ่ายโดยจะพิจารณาความเหมาะสมของวงเงินที่จะใช้จ่ายเสนอต่อนายกรัฐมนตรี เพื่อให้คณะรัฐมนตรีพิจารณาอนุมัติและเมื่อคณะรัฐมนตรีอนุมัติแล้วสํานักงบประมาณจะจัดสรรเงินทุนสํารองจ่ายไปยังสํานักงานที่จะดําเนินการเบิกจ่าย
2.7 การเปลี่ยนแปลงรายการหรือการเพิ่มวงเงินเกินวงเงินที่คณะรัฐมนตรีอนุมัติให้เสนอขออนุมัติต่อคณะรัฐมนตรี โดยต้องส่งรายละเอียดอื่นใดที่เกี่ยวข้องให้สํานักงบประมาณพิจารณาเพื่อเสนอความเห็นประกอบการพิจารณาของคณะรัฐมนตรีด้วย
2.8 เมื่อหน่วยรับงบประมาณใช้จ่ายเงินทุนสํารองจ่ายบรรลุวัตถุประสงค์ตามที่ได้รับอนุมัติแล้วหรือดําเนินการจัดซื้อจัดจ้างแล้วมีเงินเหลือจ่ายให้แจ้งสํานักงบประมาณภายในสิบห้าวันนับแต่วันที่ทราบยอดเงินเหลือจ่าย
2.9 ให้หน่วยรับงบประมาณที่ได้รับอนุมัติเงินทุนสํารองจ่าย รายงานผลการดําเนินการตามแผนการปฏิบัติงานและแผนการใช้จ่ายต่อสํานักงบประมาณภายในสิบห้าวันนับแต่วันสิ้นไตรมาสและวันที่การใช้จ่ายแล้วเสร็จ เพื่อสํานักงบประมาณรายงานผลต่อคณะรัฐมนตรีต่อไป
2.10 ให้หน่วยรับงบประมาณเบิกจ่ายเงินทุนสํารองจ่ายให้แล้วเสร็จภายในวันที่ 30 กันยายน พ.ศ. 2563
อนึ่ง เนื่องจากพระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 ประกาศใช้แล้ว จึงเห็นสมควรให้มีการใช้จ่ายจากเงินกู้ตามพระราชกําหนดดังกล่าว เพื่อแก้ไขปัญหาและเยียวยาผลกระทบที่เกิดจากโรคติดเชื้อไวรัสโคโรนา 2019 (COVID-19) ก่อนในลําดับแรก และกันวงเงินของเงินทุนสํารองจ่ายดังกล่าวไว้ใช้จ่ายกรณีฉุกเฉินจําเป็นอื่นที่ไม่สามารถใช้จ่ายจากเงินกู้ตามพระราชกําหนดได้
17. เรื่อง อัตราการชดเชยความเสียหายให้สถาบันการเงินตามมาตรา 11 ของพระราชกําหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563
คณะรัฐมนตรีมีมติเห็นชอบอัตราการชดเชยความเสียหายให้สถาบันการเงินตามมาตรา 11 ของ พระราชกําหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 ตามที่กระทรวงการคลังเสนอ ดังนี้
สาระสําคัญ
ธนาคารแห่งประเทศไทยเสนอให้คณะรัฐมนตรีให้ความเห็นชอบอัตราการชดเชยความเสียหายให้สถาบันการเงินตามมาตรา 11 ของพระราชกําหนดการให้ความช่วยเหลือทางการเงินแก่ผู้ประกอบวิสาหกิจที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 โดยมีรายละเอียดดังนี้
1. ร้อยละ 70 ของจํานวนเงินที่ธนาคารพาณิชย์ และ SFIs ต้องกันสํารองเพิ่มเติมจากยอดหนี้รวมของลูกหนี้คูณด้วยอัตราส่วนของยอดหนี้ใหม่ตามพระราชกําหนดนี้กับยอดหนี้รวม สําหรับผู้ประกอบวิสาหกิจที่มีวงเงินสินเชื่อไม่เกิน 50 ล้านบาท ณ วันที่ 31 ธันวาคม พ.ศ. 2562
2. ร้อยละ 60 ของจํานวนเงินที่ธนาคารพาณิชย์ และ SFIs ต้องกันสํารองเพิ่มเติมจากยอดหนี้รวมของลูกหนี้คูณด้วยอัตราส่วนของยอดหนี้ใหม่ตามพระราชกําหนดนี้กับยอดหนี้รวม สําหรับผู้ประกอบวิสาหกิจที่มีวงเงินสินเชื่อเกิน 50 ล้านบาท ณ วันที่ 31 ธันวาคม พ.ศ. 2562
ทั้งนี้ อัตราดังกล่าวมีความเหมาะสมในการดูแลให้ธนาคารพาณิชย์และ SFIs ช่วยเหลือลูกหนี้โดยการเร่งปล่อยสินเชื่อใหม่เพิ่มสภาพคล่องโดยเฉพาะให้แก่ผู้ประกอบวิสาหกิจขนาดเล็ก เป็นการรักษาความมั่นคงของธนาคารพาณิชย์และ SFIs ภายใต้ภาวะที่มีความเสี่ยงของลูกหนี้อยู่ในระดับสูง และไม่สร้างภาระทางการคลังที่มากเกินควร นอกจากนี้ อัตราดังกล่าวสอดคล้องกับหลักการของร่างพระราชกําหนดที่คณะรัฐมนตรีเห็นชอบไว้เมื่อวันที่ 7 เมษายน 2563 และสถานการณ์การแพร่ระบาดของโรคติดเชื้อไวรัสโคโรนา 2019 ไม่ได้เปลี่ยนแปลงอย่างมีนัยสําคัญในช่วง 2 สัปดาห์ที่ผ่านมา
18. เรื่อง ทบทวนมติคณะรัฐมนตรีเกี่ยวกับมาตรการชดเชยรายได้แก่ลูกจ้างของสถานประกอบการที่ได้รับผลกระทบหรือผู้ได้รับผลกระทบอื่น ๆ ของการแพร่ระบาดของไวรัสโคโรนา (COVID-19) ครั้งที่ 2
คณะรัฐมนตรีมีมติเห็นชอบในหลักการการขยายกลุ่มเป้าหมายผู้ได้รับสิทธิของมาตรการชดเชยรายได้แก่ลูกจ้างของสถานประกอบการที่ได้รับผลกระทบหรือผู้ได้รับผลกระทบอื่น ๆ ของการแพร่ระบาดของไวรัสโคโรนา (COVID-19) ให้ครอบคลุมทั่วถึงผู้ได้รับผลกระทบจากการแพร่ระบาดของไวรัสโคโรนา (COVID-19) จากเดิมจํานวน 9 ล้านคน เป็น 14 ล้านคน ตามที่กระทรวงการคลังเสนอ สําหรับเรื่องงบประมาณ ให้กระทรวงการคลังและสํานักงบประมาณพิจารณาร่วมกันอีกครั้งถึงแหล่งเงินงบประมาณที่จะสามารถนํามาใช้ดําเนินการได้ทันการณ์
สาระสําคัญของเรื่อง
กระทรวงการคลังเสนอว่า
ตามที่คณะรัฐมนตรีได้มีมติเมื่อวันที่ 24 มีนาคม 2563 เห็นชอบในหลักการมาตรการชดเชยรายได้แก่ลูกจ้างของสถานประกอบการที่ได้รับผลกระทบหรือผู้ได้รับผลกระทบอื่น ๆ ของการแพร่ระบาดของไวรัสโคโรนา (COVID-19) (มาตรการฯ) ซึ่งเป็นมาตรการและโครงการภายใต้ชุดมาตรการดูแลและเยียวยาผลกระทบจากไวรัสโคโรนา (COVID-19) ต่อเศรษฐกิจไทยทั้งทางตรงและทางอ้อม ระยะที่ 2 และได้มีมติเมื่อวันที่ 31 มีนาคม 2563 เห็นชอบการขยายกลุ่มเป้าหมายเพื่อดําเนินมาตรการฯ เป็นจํานวน 9 ล้านคน รวมทั้งเห็นชอบแนวทางการใช้จ่ายงบประมาณตามที่กระทรวงการคลังเสนอ นั้น
เนื่องจากกระทรวงการคลังได้เปิดให้ผู้ได้รับผลกระทบลงทะเบียนตามมาตรการฯ และพบว่าผู้ที่ได้รับผลกระทบมีมากกว่าที่ได้ประมาณการไว้ อีกทั้ง จากการรับเรื่องร้องเรียนเกี่ยวกับผู้เข้าข่ายได้รับสิทธิในการชดเชยรายได้ตามมาตรการฯ พบว่า ผู้ได้รับผลกระทบบางส่วนมีรายชื่อปรากฏอยู่ในฐานข้อมูลผู้ประกอบอาชีพเกษตรกรรมหรือฐานข้อมูลนักเรียน/นักศึกษา แต่ประกอบอาชีพลูกจ้าง แรงงาน หรือประกอบอาชีพอิสระเป็นอาชีพหลัก ดังนั้น เพื่อให้สามารถช่วยเหลือผู้ได้รับผลกระทบอย่างทั่วถึง กระทรวงการคลังจึงเห็นสมควรเสนอทบทวนมติคณะรัฐมนตรีเกี่ยวกับมาตรการฯ
เนื่องจากมาตรการฯ กําหนดให้ชดเชยรายได้แก่ผู้ได้รับผลกระทบครั้งแรก ในเดือนเมษายน 2563 และในปัจจุบันสถานการณ์การแพร่ระบาดของไวรัสโคโรนา (COVID-19) ยังคงส่งผลกระทบต่อประชาชนในวงกว้างและทุกพื้นที่ จึงจําเป็นต้องเร่งให้ความช่วยเหลือแก่ผู้ได้รับผลกระทบและบรรเทาผลกระทบที่อาจเกิดขึ้นต่อเศรษฐกิจไทยในอนาคต
กระทรวงการคลังขอเรียนว่า จากการเปิดให้ผู้ได้รับผลกระทบลงทะเบียนตามมาตรการฯ ตั้งแต่วันเสาร์ที่ 28 มีนาคม ถึงวันพฤหัสบดีที่ 16 เมษายน 2563 เวลา 20.00 น. พบว่า ผู้ลงทะเบียนมีจํานวนรวม 27.76 ล้านคน ซึ่งมีจํานวนมากกว่าที่ได้ประมาณการไว้ อีกทั้ง จากการรับเรื่องร้องเรียนของผู้ลงทะเบียนเข้าร่วมมาตรการฯ พบว่า ผู้ได้รับผลกระทบบางส่วนมีรายชื่อปรากฏอยู่ในฐานข้อมูลผู้ประกอบอาชีพเกษตรกรรม แต่ประกอบอาชีพลูกจ้าง แรงงาน หรือประกอบอาชีพอิสระเป็นอาชีพหลัก ดังนั้น จึงเห็นควรให้ผู้ได้รับผลกระทบกลุ่มนี้ได้รับสิทธิตามมาตรการฯ ดังกล่าวด้วย ทั้งนี้ หากผู้ได้รับผลกระทบกลุ่มดังกล่าวได้รับสิทธิตามมาตรการฯ แล้ว จะไม่สามารถขอรับความช่วยเหลือจากมาตรการใด ๆ ของรัฐที่เกี่ยวข้องกับการช่วยเหลือเยียวยาเกษตรกรในสถานการณ์การแพร่ระบาดของไวรัสโคโรนา (COVID-19) อีกต่อไป นอกจากนี้ ผู้ได้รับผลกระทบบางกลุ่มปรากฏอยู่ในฐานข้อมูลนักเรียน/นักศึกษา แต่เป็นนักเรียน/นักศึกษาไม่เต็มเวลา และประกอบอาชีพลูกจ้าง แรงงาน หรือประกอบอาชีพอิสระเป็นอาชีพหลัก ดังนั้น จึงเห็นควรให้ผู้ได้รับผลกระทบกลุ่มนี้ได้รับสิทธิตามมาตรการฯ ดังกล่าวด้วยเช่นกัน
กระทรวงการคลังพิจารณาแล้ว จึงเห็นสมควรเสนอทบทวนมติคณะรัฐมนตรีเกี่ยวกับมาตรการฯ เพื่อให้สามารถช่วยเหลือผู้ได้รับผลกระทบอย่างทั่วถึง โดยขยายจํานวนผู้เข้าข่ายได้รับสิทธิของมาตรการฯ ให้ครอบคลุมทั่วถึงผู้ได้รับผลกระทบจากการแพร่ระบาดของไวรัสโคโรนา (COVID-19) จากเดิมจํานวน 9 ล้านคน เป็น 14 ล้านคน
19. เรื่อง มาตรการช่วยเหลือผู้ใช้ไฟฟ้าที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 (COVID-19) เพิ่มเติม
คณะรัฐมนตรีมีมติรับทราบแนวทางการดําเนินการมาตรการช่วยเหลือผู้ใช้ไฟฟ้าที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 (COVID-19) เพิ่มเติม ตามที่กระทรวงพลังงาน (พน.) เสนอ โดยให้ พน. ดําเนินการตามอํานาจหน้าที่และกฎหมายต่าง ๆ ให้ถูกต้อง และให้หน่วยงานที่เกี่ยวข้องร่วมกันพิจารณาแหล่งเงินให้รอบคอบ
สาระสําคัญของมาตรการช่วยเหลือผู้ใช้ไฟฟ้าที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 (COVID-19) เพิ่มเติม มีดังนี้
1. สําหรับผู้ใช้ไฟฟ้าประเภทบ้านอยู่อาศัย ที่ใช้ไฟฟ้าไม่เกิน 150 หน่วยต่อเดือน (ประเภทที่ 1.1 หรือ 1.1.1) ให้ใช้ไฟฟ้าฟรี เป็นเวลา 3 เดือน ในรอบการใช้ไฟฟ้าเดือน มีนาคม ถึง พฤษภาคม 2563 หากใช้ไฟฟ้าเกิน 150 หน่วยภายใน 3 เดือนดังกล่าวจะไม่ถูกจัดอยู่ในประเภทที่ 1.2 หรือ 1.1.2
2. สําหรับผู้ใช้ไฟฟ้าประเภทบ้านอยู่อาศัย ที่ใช้ไฟฟ้าเกิน 150 หน่วยต่อเดือน (ประเภทที่ 1.2 – 1.3 หรือประเภทที่ 1.1.2-1.1.3) ให้จ่ายค่าไฟฟ้ารายเดือนสําหรับรอบการใช้ไฟฟ้าเดือน มีนาคม ถึงพฤษภาคม 2563 โดยใช้หน่วยการใช้ไฟฟ้าของเดือนกุมภาพันธ์ 2563 เป็นฐานในการอ้างอิง ดังนี้
2.1 หากการใช้ไฟฟ้ารายเดือนน้อยกว่าหน่วยการใช้ไฟฟ้าของเดือนกุมภาพันธ์ 2563 ให้จ่ายค่าไฟฟ้าตามหน่วยการใช้ไฟฟ้าจริงในเดือนนั้น ๆ
2.2 หากการใช้ไฟฟ้ารายเดือนมากกว่าหน่วยการใช้ไฟฟ้าของเดือนกุมภาพันธ์ 2563 แต่ไม่ถึง 800 หน่วย ให้จ่ายค่าไฟฟ้าเท่ากับหน่วยการใช้ไฟฟ้าของเดือนกุมภาพันธ์ 2563
2.3 หากการใช้ไฟฟ้ารายเดือนมากกว่าหน่วยการใช้ไฟฟ้าของเดือนกุมภาพันธ์ 2563 และมากกว่า 800 หน่วย แต่ไม่ถึง 3,000 หน่วย ให้จ่ายค่าไฟฟ้าเท่ากับหน่วยการใช้ไฟฟ้าของเดือนกุมภาพันธ์ 2563 บวกด้วยค่าไฟฟ้าสําหรับหน่วยที่มากกว่าหน่วยการใช้ไฟฟ้าของเดือนกุมภาพันธ์ 2563 ในอัตราร้อยละ 50 ของค่าไฟฟ้าจริง
2.4 หากการใช้ไฟฟ้ารายเดือนมากกว่าหน่วยการใช้ไฟฟ้าของเดือนกุมภาพันธ์ 2563 และมากกว่า 3,000 หน่วย ให้จ่ายค่าไฟฟ้าเท่ากับหน่วยการใช้ไฟฟ้าของเดือนกุมภาพันธ์ 2563 บวกด้วยค่าไฟฟ้าสําหรับหน่วยที่มากกว่าหน่วยการใช้ไฟฟ้าของเดือนกุมภาพันธ์ 2563 ในอัตราร้อยละ 70 ของค่าไฟฟ้าจริง
ทั้งนี้ มาตรการช่วยเหลือผู้ใช้ไฟฟ้าที่ได้รับผลกระทบจากสถานการณ์การระบาดของโรคติดเชื้อไวรัสโคโรนา 2019 (COVID-19) เพิ่มเติม ของ พน. เพื่อบรรเทาความเดือดร้อนของภาคครัวเรือน เนื่องจากสถานการณ์การระบาดของเชื้อไวรัสโคโรนา 2019 (COVID-19) ซึ่งส่งผลกระทบเป็นวงกว้างต่อระบบเศรษฐกิจในหลายส่วน โดยคาดว่าจะมีประชาชนจํานวนมากย้ายถิ่นฐานกลับไปยังภูมิลําเนา รวมถึงการทํางานภายในที่พักอาศัย (Work From Home) ทําให้การใช้ไฟฟ้าประเภทบ้านอยู่อาศัยเพิ่มขึ้น โดยการดําเนินมาตรการดังกล่าวจะเป็นการช่วยเหลือและบรรเทาความเดือดร้อนให้กับผู้ใช้ไฟฟ้าประเภทบ้านอยู่อาศัย จํานวนประมาณ 22 ล้านราย เป็นวงเงินประมาณ 23,668 ล้านบาท (ไม่รวมภาษีมูลค่าเพิ่ม)
20. เรื่อง การโอนงบประมาณรายจ่ายประจําปีงบประมาณ พ.ศ. 2563
คณะรัฐมนตรีมีมติเห็นชอบตามที่สํานักงบประมาณเสนอ ดังนี้
1. เห็นชอบผลการพิจารณางบประมาณรายจ่ายประจําปีงบประมาณ พ.ศ. 2563 ที่นํามาจัดทําร่างพระราชบัญญัติโอนงบประมาณรายจ่าย พ.ศ. ....
2. ให้สํานักงบประมาณนําข้อเสนอตามข้อ 1 ที่ได้รับอนุมัติจากคณะรัฐมนตรีไปดําเนินการรับฟังความคิดเห็นให้สอดคล้องกับบทบัญญัติรัฐธรรมนูญแห่งราชอาณาจักรไทย พุทธศักราช 2560 มาตรา 77 วรรค 2 และดําเนินการตามข้อ 4
3. มอบหมายให้สํานักงานคณะกรรมการกฤษฎีกาให้ความเห็นทางกฎหมายเกี่ยวกับการโอนงบประมาณของหน่วยงาน
สาระสําคัญของเรื่อง
ตามที่คณะรัฐมนตรีได้มีมติเมื่อวันที่ 7 เมษายน 2563 เห็นชอบหลักเกณฑ์และแนวทางการโอนงบประมาณรายจ่ายประจําปีงบประมาณ พ.ศ. 2563 และปฏิทินการโอนงบประมาณรายจ่ายประจําปีงบประมาณ พ.ศ. 2563 โดยตามปฏิทินฯ กําหนดให้สํานักงบประมาณเสนอคณะรัฐมนตรีพิจารณาให้ความเห็นชอบการโอนงบประมาณรายจ่ายประจําปีงบประมาณ พ.ศ. 2563 ในวันที่ 21 เมษายน 2563 นั้น
สํานักงบประมาณขอเรียน ดังนี้
1. หน่วยรับงบประมาณ ได้ส่งรายละเอียดการโอนงบประมาณรายจ่ายประจําปีงบประมาณ พ.ศ. 2563 ที่ผ่านความเห็นชอบจากรองนายกรัฐมนตรี รัฐมนตรีเจ้าสังกัด หรือรัฐมนตรีที่กํากับดูแล ให้สํานักงบประมาณ จํานวน 84,814.3956 ล้านบาท สํานักงบประมาณได้พิจารณาดําเนินการตามหลักเกณฑ์และแนวทางการโอนงบประมาณรายจ่ายประจําปีงบประมาณ พ.ศ. 2563 ตามมติคณะรัฐมนตรี เมื่อวันที่ 7 เมษายน 2563 โดยงบประมาณและรายการที่นําไปจัดทําร่างพระราชบัญญัติโอนงบประมาณรายจ่าย พ.ศ. .... ประกอบด้วย 1) รายจ่ายประจําในทุกงบรายจ่ายที่ยังไม่มีการเบิกจ่ายและไม่มีข้อผูกพัน หรือสามารถชะลอข้อผูกพันได้ ณ วันที่ 7 เมษายน 2563 อาทิ ค่าใช้จ่ายในการสัมมนา การฝึกอบรม การประชาสัมพันธ์ การจ้างที่ปรึกษา ค่าใช้จ่ายในการเดินทางไปต่างประเทศ การดําเนินกิจกรรม (Event) 2) รายจ่ายลงทุนในทุกงบรายจ่าย อาทิ รายการปีเดียวที่ยังไม่ประกาศดําเนินการจัดซื้อจัดจ้างภายในวันที่ 7 เมษายน 2563 และ/หรือไม่สามารถลงนามได้ภายในวันที่ 31 พฤษภาคม 2563 รายการที่สามารถชะลอการดําเนินการโดยไม่ก่อให้เกิดความเสียหายต่อราชการ หรือไม่สามารถดําเนินการได้ในปีงบประมาณ 2563 3) งบประมาณที่ไม่สามารถดําเนินการได้ตามวัตถุประสงค์ หรือมีเงินรายได้เพียงพอของหน่วยงานของรัฐสภา หน่วยงานของศาล องค์กรอิสระตามรัฐธรรมนูญ องค์กรอัยการ องค์การมหาชน หน่วยงานของรัฐและทุนหมุนเวียน ทั้งนี้ สํานักงบประมาณได้ตรวจสอบข้อมูลหลักฐานการดําเนินงานตามกระบวนการจัดซื้อจัดจ้างที่ได้รับจากหน่วยรับงบประมาณ และสถานะการก่อหนี้รายจ่ายลงทุนเพิ่มเติม โดยคํานึงถึงการบริหารงบประมาณรายจ่ายในไตรมาสที่ 3 และไตรมาสที่ 4 ของปีงบประมาณ พ.ศ. 2563 ตามแนวนโยบายพื้นฐานแห่งรัฐที่จําเป็นในการให้บริการสาธารณะภาครัฐ การสนับสนุนค่าใช้จ่ายตามสิทธิและสวัสดิการเพื่อสร้างความเป็นธรรมทางสังคมและการพัฒนาเศรษฐกิจและสังคมที่คํานึงถึงการสร้างงานและรายได้ในระดับพื้นที่ ตลอดจนรายจ่ายตามข้อผูกพันต่าง ๆ ที่ยังสามารถดําเนินการต่อไปได้บนพื้นฐานที่สอดคล้องกับสถานการณ์ในปัจจุบัน
2. สรุปผลการพิจารณางบประมาณรายจ่ายประจําปีงบประมาณ พ.ศ. 2563 ที่นํามาจัดทํา ร่างพระราชบัญญัติโอนงบประมาณรายจ่าย พ.ศ. .... จํานวน 100,395 ล้านบาท จําแนก ดังนี้
2.1 งบประมาณรายจ่ายของหน่วยรับงบประมาณ (Function) จํานวน 46,923.9118 ล้านบาท โดยกรณีหน่วยงานของรัฐสภา หน่วยงานของศาล องค์กรอิสระตามรัฐธรรมนูญ องค์กรอัยการ องค์การมหาชน หน่วยงานของรัฐและทุนหมุนเวียน สํานักงบประมาณได้พิจารณานํางบประมาณมาจัดทําร่างพระราชบัญญัติโอนงบประมาณรายจ่าย พ.ศ. .... ในจํานวนเท่ากับข้อเสนอของหน่วยงานดังกล่าว
ตารางที่ 1 งบประมาณรายจ่ายของหน่วยรับงบประมาณ (Function) ที่นํามาจัดทําร่างพระราชบัญญัติโอนงบประมาณรายจ่าย พ.ศ. ....
หน่วย : ล้านบาท
หน่วยรับงบประมาณ
งบประมาณ
รายจ่ายประจํา
รายจ่ายลงทุน
รวม
รวมทั้งสิ้น
12,521.9974
34,401.9144
46,923.9118
1.
สํานักนายกรัฐมนตรี
969.7965
179.1646
1,148.9611
2.
กระทรวงกลาโหม
2,792.4622
14,968.4288
17,760.8910
3.
กระทรวงการคลัง
179.6403
598.5864
778.2267
4.
กระทรวงการต่างประเทศ
24.9899
37.7507
62.7406
5.
กระทรวงการท่องเที่ยวและกีฬา
115.5962
77.3858
192.9820
6.
กระทรวงการพัฒนาสังคมและความมั่นคงของมนุษย์
429.9725
166.2404
596.2129
7.
กระทรวงการอุดมศึกษา วิทยาศาสตร์ วิจัยและนวัตกรรม
751.9063
1,027.0917
1,778.9980
8.
กระทรวงเกษตรและสหกรณ์
755.4018
409.4140
1,164.8158
9.
กระทรวงคมนาคม
159.2922
3,294.2922
3,453.5844
10.
กระทรวงดิจิทัลเพื่อเศรษฐกิจและสังคม
517.7160
150.9336
668.6496
11.
กระทรวงทรัพยากรธรรมชาติและสิ่งแวดล้อม
203.2602
380.6694
583.9296
12.
กระทรวงพลังงาน
8.3804
29.3928
37.7732
13.
กระทรวงพาณิชย์
225.5145
66.3332
291.8477
14.
กระทรวงมหาดไทย
165.9906
4,758.2603
4,924.2509
15.
กระทรวงยุติธรรม
108.7266
286.3036
395.0302
16.
กระทรวงแรงงาน
17.0875
14.8658
31.9533
17.
กระทรวงวัฒนธรรม
156.3754
50.4875
206.8629
18.
กระทรวงศึกษาธิการ
1,620.2934
3,172.1931
4,792.4865
19.
กระทรวงสาธารณสุข
108.9619
829.5196
938.4815
20.
กระทรวงอุตสาหกรรม
78.8387
61.1416
139.9803
21.
ส่วนราชการไม่สังกัดสํานักนายกรัฐมนตรี กระทรวง หรือทบวงและหน่วยงานภายใต้การควบคุมดูแลของนายกรัฐมนตรี
210.1459
573.8666
784.0125
22.
จังหวัดและกลุ่มจังหวัด
1,760.3803
776.8043
2,537.1846
23.
รัฐวิสาหกิจ
745.7464
218.4877
964.2341
24.
หน่วยงานของรัฐสภา
324.1844
108.1673
432.3517
25.
หน่วยงานของศาล
18.8723
30.0942
48.9665
26.
หน่วยงานขององค์กรอิสระและองค์กรอัยการ
60.9639
94.9841
155.9480
27.
องค์กรปกครองส่วนท้องถิ่น
3.3000
1,939.5331
1,942.8331
28.
หน่วยงานอื่นของรัฐ
8.2011
4.0820
12.2831
29.
สภากาชาดไทย
-
97.4400
97.4400
2.2 งบประมาณรายจ่ายบูรณาการ (Agenda) จํานวน 14,236.8011 ล้านบาท
ตารางที่ 2 งบประมาณรายจ่ายบูรณาการ (Agenda) ที่นํามาจัดทําร่างพระราชบัญญัติโอน
งบประมาณรายจ่าย พ.ศ. ....
หน่วย : ล้านบาท
แผนงานบูรณาการ
งบประมาณ
รายจ่ายประจํา
รายจ่ายลงทุน
รวม
รวมทั้งสิ้น
2,544.5505
11,692.2506
14,236.8011
1.
แผนงานบูรณาการขับเคลื่อนการแก้ไขปัญหา
จังหวัดชายแดนภาคใต้
554.9641
169.1804
724.1445
2.
แผนงานบูรณาการเขตพัฒนาพิเศษภาคตะวันออก
89.8448
1,120.3679
1,210.2127
3.
แผนงานบูรณาการจัดการมลพิษและสิ่งแวดล้อม
15.0980
-
15.0980
4.
แผนงานบูรณาการต่อต้านการทุจริตและประพฤติมิชอบ
124.4455
-
124.4455
5.
แผนงานบูรณาการเตรียมความพร้อมเพื่อรองรับสังคมสูงวัย
13.5603
134.3375
147.8978
6.
แผนงานบูรณาการบริหารจัดการทรัพยากรน้ํา
48.2530
2,113.6159
2,161.8689
7.
แผนงานบูรณาการป้องกัน ปราบปราม และบําบัดรักษา
ผู้ติดยาเสพติด
406.4350
-
406.4350
8.
แผนงานบูรณาการพัฒนาคุณภาพการศึกษาและ การเรียนรู้
175.4089
-
175.4089
9.
แผนงานบูรณาการพัฒนาด้านคมนาคมและ ระบบโลจิสติกส์
19.9441
6,322.4809
6,342.4250
10.
แผนงานบูรณาการพัฒนาผู้ประกอบการ และวิสาหกิจขนาดกลางและขนาดย่อมสู่สากล
31.9854
0.3725
32.3579
11.
แผนงานบูรณาการพัฒนาพื้นที่เขตเศรษฐกิจพิเศษ
5.0024
478.7307
483.7331
12.
แผนงานบูรณาการพัฒนาพื้นที่ระดับภาค
248.3840
1,147.4785
1,395.8625
13.
แผนงานบูรณาการพัฒนาและส่งเสริมเศรษฐกิจฐานราก
508.0260
31.5169
539.5429
14.
แผนงานบูรณาการพัฒนาอุตสาหกรรมและบริการ แห่งอนาคต
31.9710
29.1687
61.1397
15.
แผนงานบูรณาการสร้างรายได้จากการท่องเที่ยว
271.2280
145.0007
416.2287
2.3 งบประมาณรายจ่ายสําหรับทุนหมุนเวียน จํานวน 2,622.0542 ล้านบาท เป็นงบประมาณรายจ่ายประจําทั้งจํานวน สํานักงบประมาณได้พิจารณานํางบประมาณมาจัดทําร่างพระราชบัญญัติโอนงบประมาณรายจ่าย พ.ศ. ... ในจํานวนเท่ากับข้อเสนอของทุนหมุนเวียน
ตารางที่ 3 งบประมาณรายจ่ายสําหรับทุนหมุนเวียนที่นํามาจัดทําร่างพระราชบัญญัติโอนงบประมาณรายจ่าย พ.ศ. ....
หน่วย : ล้านบาท
ทุนหมุนเวียน
งบประมาณ
รวมทั้งสิ้น
2,622.0542
ทุนหมุนเวียนที่มีฐานะเป็นนิติบุคคล
205.7267
กองทุนเพื่อความเสมอภาคทางการศึกษา
200.5430
กองทุนยุติธรรม
5.1837
ทุนหมุนเวียนที่ไม่มีฐานะเป็นนิติบุคคล
2,416.3275
สํานักงานส่งเสริมวิสาหกิจขนาดกลางและขนาดย่อม
สําหรับกองทุนส่งเสริมวิสาหกิจขนาดกลางและขนาดย่อม
1.3275
กรมกิจการเด็กและเยาวชน สําหรับกองทุนคุ้มครองเด็ก
4.5000
กรมกิจการผู้สูงอายุ สําหรับกองทุนผู้สูงอายุ
10.5000
สํานักงานหลักประกันสุขภาพแห่งชาติ สําหรับกองทุนหลักประกันสุขภาพแห่งชาติ
2,400.0000
2.4 งบประมาณรายจ่ายเพื่อการชําระหนี้ภาครัฐ จํานวน 36,612.2329 ล้านบาท ประกอบด้วย รายจ่ายชําระคืนต้นเงินกู้ จํานวน 35,693.0629 ล้านบาท และรายจ่ายชําระค่าดอกเบี้ยเงินกู้ จํานวน 919.1700 ล้านบาท ซึ่งเป็นงบประมาณรายจ่ายประจําทั้งจํานวน
2.5 งบประมาณรายจ่ายเพื่อการชําระหนี้ภาครัฐ ที่นําไปจัดทําร่างพระราชบัญญัติโอนงบประมาณรายจ่าย พ.ศ. .... และงบประมาณรายจ่ายที่ได้รับจากการโอนและนําไปตั้งเป็นงบประมาณรายจ่าย งบกลาง รายการเงินสํารองจ่ายเพื่อกรณีฉุกเฉินหรือจําเป็น ดังกล่าวข้างต้น มีผลต่อสัดส่วนงบประมาณรายจ่ายเพื่อการชําระคืนต้นเงินกู้ของรัฐบาลและหน่วยงานของรัฐซึ่งรัฐบาลรับภาระต่องบประมาณรายจ่ายประจําปี และสัดส่วนงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็นต่องบประมาณรายจ่ายประจําปี อย่างไรก็ตาม สัดส่วนดังกล่าวยังอยู่ในกรอบสัดส่วนตามประกาศคณะกรรมการนโยบายการเงินการคลังของรัฐ เรื่อง กําหนดสัดส่วนต่างๆ เพื่อเป็นกรอบวินัยการเงินการคลังของรัฐ (ฉบับที่ 3) พ.ศ. 2563
2.6 งบประมาณรายจ่ายที่นํามาจัดทําร่างพระราชบัญญัติโอนงบประมาณรายจ่าย พ.ศ. .... จํานวน 100,395 ล้านบาท นําไปตั้งเป็นงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อเป็นค่าใช้จ่ายในการแก้ไขปัญหา ช่วยเหลือเยียวยา และบรรเทาผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID – 19) และปัญหาภัยพิบัติ ภัยแล้ง อุทกภัยที่อาจเกิดขึ้นในช่วงปลายปีงบประมาณ พ.ศ. 2563 รวมทั้งกรณีที่มีเหตุฉุกเฉินหรือจําเป็นอื่น
3. กรณีการโอนงบประมาณรายจ่ายประจําปีงบประมาณ พ.ศ. 2563 ตามร่างพระราชบัญญัติโอนงบประมาณรายจ่าย พ.ศ. .... มีผลให้เป้าหมายหรือตัวชี้วัดแผนงาน ผลผลิตหรือโครงการเปลี่ยนแปลงไปในทางที่ลดลงในสาระสําคัญ ให้หน่วยรับงบประมาณเสนอขอปรับแผนการปฏิบัติงานและแผนการใช้จ่ายงบประมาณตามระเบียบว่าด้วยการบริหารงบประมาณ พ.ศ. 2562 ต่อไป
4. กรณีงบประมาณรายจ่ายตามข้อเสนอวงเงินของหน่วยรับงบประมาณที่นํามาพิจารณาจัดทํา ร่างพระราชบัญญัติโอนงบประมาณรายจ่าย พ.ศ. .... เป็นงบประมาณรายจ่ายที่สํานักงบประมาณอนุมัติเงินจัดสรรไปยังหน่วยรับงบประมาณแล้วแต่หน่วยรับงบประมาณยังมิได้เบิกจ่ายเงินจากคลัง และงบประมาณรายจ่ายในลักษณะเงินอุดหนุนเพื่อเป็นเงิน ทรัพย์สิน หรือเป็นรายได้ ของหน่วยงานของรัฐสภา หน่วยงานของศาล องค์กรอิสระตามรัฐธรรมนูญ องค์กรอัยการ องค์การมหาชน หน่วยงานของรัฐ ทุนหมุนเวียน และองค์กรปกครองส่วนท้องถิ่น
ซึ่งหน่วยรับงบประมาณได้เบิกจ่ายเงินจากคลังแล้วทั้งจํานวนและบางส่วน เพื่อให้การจัดทําร่างพระราชบัญญัติโอนงบประมาณรายจ่าย พ.ศ. .... เป็นไปด้วยความเรียบร้อย จึงเห็นสมควรที่คณะรัฐมนตรีจะพิจารณามอบหมายให้สํานักงบประมาณประสานหน่วยรับงบประมาณดําเนินการนําเงินจัดสรรที่ผ่านการพิจารณาตามข้อ 2 มาส่งคืนในระบบบริหารการเงินการคลังภาครัฐแบบอิเล็กทรอนิกส์ (Government Fiscal Management Information System : GFMIS) ที่หน่วยรับงบประมาณส่วนกลาง โดยสํานักงบประมาณจะประสานกรมบัญชีกลางในการดําเนินการลดยอดเงินจัดสรร ระหว่างวันที่ 22 - 30 เมษายน 2563 เพื่อประมวลข้อมูลการจัดสรรคืนและนําไปจัดทําร่างพระราชบัญญัติโอนงบประมาณรายจ่าย พ.ศ. .... ต่อไป
ต่างประเทศ
21. เรื่อง การย้ายที่ตั้งสํานักงานภูมิภาคอาเซียนและแปซิฟิกของสหภาพโทรคมนาคมระหว่างประเทศ
คณะรัฐมนตรีมีมติอนุมัติให้ย้ายที่ตั้งสํานักงานภูมิภาคเอเชียและแปซิฟิกของสหภาพโทรคมนาคมระหว่างประเทศ (International Telecommunication Union: ITU) (สํานักงานฯ) จากชั้น 5 อาคารศูนย์ฝึกอบรม บริษัท ไปรษณีย์ไทย จํากัด กรุงเทพมหานคร ไปยังสํานักงาน กสทช. ภาค 1 หลักสี่ กรุงเทพมหานคร โดยให้สํานักงาน กสทช. ในฐานะหน่วยงานอํานวยการในนามประเทศไทยของ ITU เป็นผู้รับผิดชอบค่าใช้จ่ายที่เกิดขึ้นในการย้ายที่ตั้งสํานักงานฯ ตามที่สํานักงานคณะกรรมการกิจการการกระจายเสียง (สํานักงาน กสทช.) เสนอ
ที่ประชุมเพื่อรับมอบนโยบายจากผู้บริหารสํานักงาน กสทช. ถึงประเด็นการแบ่งภารกิจการปฏิบัติหน้าที่หน่วยงานอํานวยการในนามประเทศไทยของ ITU ครั้งที่ 1/2561 เมื่อวันที่ 23 กันยายน 2561 ได้มีมติพิจารณาความเป็นไปได้ในการย้ายสํานักงานฯ มาประจําการที่สํานักงาน กสทช. เพื่อเป็นการลดค่าใช้จ่ายในการเช่าพื้นที่ และเป็นการแสดงให้เห็นว่า สํานักงานฯ เป็นส่วนหนึ่งของสํานักงาน กสทช. มิใช่ ดศ. อีกต่อไป โดยผู้อํานวยการและเจ้าหน้าที่สํานักงานฯ ได้ทําการสํารวจพื้นที่ ชั้น 4 และชั้น 5 สํานักงาน กสทช. ภาค 1 เมื่อวันที่ 26 มีนาคม 2562 และเห็นว่า พื้นที่ดังกล่าวเหมาะสมที่จะเป็นที่ตั้งสํานักงานฯ เนื่องจากมีพื้นที่รองรับที่เพียงพอและมีพื้นที่ใช้สอยมากกว่าที่ตั้งเดิม มีสิ่งอํานวยความสะดวก และยังอยู่ไม่ไกลจากหน่วยงานโทรคมนาคม ได้แก่ ดศ. บริษัท โทโอที จํากัด (มหาชน) บริษัท กสท โทรคมนาคม จํากัด (มหาชน) และองค์กรโทรคมนาคมแห่งเอเชียและแปซิฟิก ทําให้สะดวกในการติดต่อประสานงานกับหน่วยงานต่างๆ
22. เรื่อง ร่างถ้อยแถลงร่วมของการประชุมรัฐมนตรีกีฬาอาเซียน ครั้งที่ 5 และร่างถ้อยแถลงร่วมของการประชุมรัฐมนตรีกีฬาอาเซียน – ญี่ปุ่น ครั้งที่ 2 ร่างขอบเขตหน้าที่ (TOR) ของรัฐมนตรีกีฬาอาเซียน รัฐมนตรีกีฬาอาเซียน – ญี่ปุ่น เจ้าหน้าที่อาวุโสกีฬาอาเซียน และเจ้าหน้าที่อาวุโสกีฬาอาเซียน – ญี่ปุ่น
คณะรัฐมนตรีมีมติเห็นชอบต่อร่างถ้อยแถลงร่วมของการประชุมรัฐมนตรีกีฬาอาเซียน ครั้งที่ 5 และร่างถ้อยแถลงร่วมของการประชุมรัฐมนตรีกีฬาอาเซียน – ญี่ปุ่น ครั้งที่ 2 พร้อมทั้งร่างขอบเขตหน้าที่ (TOR) ขององค์กรเฉพาะสาขาภายใต้รัฐมนตรีกีฬาอาเซียน จํานวน 4 ฉบับ ได้แก่ (1) ร่างขอบเขตหน้าที่ของรัฐมนตรีกีฬาอาเซียน (2) ร่างขอบเขตหน้าที่ของรัฐมนตรีกีฬาอาเซียน – ญี่ปุ่น (3) ร่างของเขตหน้าที่ของเจ้าหน้าที่อาวุโสสาขากีฬาอาเซียน และ (4) ร่างขอบเขตหน้าที่ของเจ้าหน้าที่อาวุโสสาขากีฬาอาเซียน – ญี่ปุ่น และอนุมัติให้รับรองเอกสารต่างๆ ดังกล่าวข้างต้นร่วมกับประเทศสมาชิกอาเซียนอื่นๆ ทั้งนี้ หากมีความจําเป็นต้องปรับเปลี่ยนถ้อยคําในส่วนที่ไม่ใช่สาระสําคัญ และไม่ขัดกับหลักการที่คณะรัฐมนตรีให้ความเห็นชอบไว้ ให้กระทรวงการท่องเที่ยวและกีฬา ดําเนินการได้โดยให้นําเสนอคณะรัฐมนตรีทราบภายหลัง ตามที่ กระทรวงการท่องเที่ยวและกีฬา (กก.) เสนอ
สาระสําคัญ
(1) ร่างถ้อยแถลงร่วมของการประชุมรัฐมนตรีกีฬาอาเซียน ครั้งที่ 5
- ที่ประชุมเห็นชอบจัดตั้งคณะทํางานด้านเทคนิค สําหรับการที่อาเซียนเสนอตัวเป็น
เจ้าภาพการแข่งขันกีฬาฟุตบอลระดับโลก ในปี 2577 (FIFA World Cup 2034)
-ที่ประชุมให้การสนับสนุนกิจกรรมกีฬาสําหรับเยาวชนในอาเซียน โดยแสดงความยินดีกับ
ความสําเร็จในการจัดแข่งขันกีฬาโรงเรียนอาเซียน และกีฬามหาวิทยาลัยอาเซียนในปี 2561-2562
- ที่ประชุมพึงพอใจกับการดําเนินงานตามแผนงานอาเซียนด้านกีฬา 2559-2563
(2) ร่างถ้อยแถลงร่วมของการประชุมรัฐมนตรีกีฬาอาเซียน – ญี่ปุ่น ครั้งที่ 2
- ที่ประชุมยินดีกับวาระครบรอบ 45 ปี มิตรภาพและความร่วมมือของอาเซียนและญี่ปุ่น
- ที่ประชุมตกลงที่จะให้ความสําคัญต่อความร่วมมือด้านกีฬาสตรี การพัฒนาครูพลศึกษา
และผู้ฝึกสอนพลศึกษาและวิทยาศาสตร์การกีฬามากขึ้น
(3) ร่างขอบเขตหน้าที่ (TOR) ของรัฐมนตรีกีฬาอาเซียน
- รัฐมนตรีกีฬาอาเซียน มีวัตถุประสงค์เพื่อส่งเสริมความร่วมมือด้านกีฬาอาเซียน โดยการ
ประสานงานกับรัฐมนตรีอาเซียนสาขาอื่นๆ และองค์กรอื่นๆ ในอาเซียน รวมไปถึงการให้คําแนะนําเจ้าหน้าที่อาวุโสกีฬาอาเซียนในเชิงนโยบาย เพื่อความสอดคล้องในการดําเนินการจัดกิจกรรมที่เกี่ยวกับการกีฬาในอาเซียน
(4) ร่างขอบเขตหน้าที่(TOR) ของรัฐมนตรีกีฬาอาเซียน – ญี่ปุ่น
- รัฐมนตรีกีฬาอาเซียน – ญี่ปุ่น มีวัตถุประสงค์ เพื่อส่งเสริมมิตรภาพและความร่วมมือ
ระหว่างอาเซียน และญี่ปุ่นผ่านความร่วมมือด้านกีฬา โดยการประสานความร่วมมือด้านกีฬาร่วมกับเจ้าหน้าที่อาวุโสกีฬาอาเซียน – ญี่ปุ่น และภาคส่วนอื่น เพื่อส่งเสริมให้การกีฬาบรรลุผลสูงสุด
(5) ร่างขอบเขตหน้าที่ (TOR) ของเจ้าหน้าที่อาวุโสสาขากีฬาอาเซียน
- เจ้าหน้าที่อาวุโสสาขากีฬาอาเซียน มีวัตถุประสงค์เพื่อดําเนินงานตามแนวทางและ
ประเด็นสําคัญอันเป็นวัตถุประสงค์ของรัฐมนตรีกีฬาอาเซียน โดยมีหน้าที่กําหนด ดําเนินการ ทบทวน และประเมินผลประเด็นสําคัญ และกิจกรรมการพัฒนากีฬาตามแผนการดําเนินงานด้านกีฬาอาเซียน
(6) ร่างขอบเขตหน้าที่ (TOR) ของเจ้าหน้าที่อาวุโสสาขากีฬาอาเซียน – ญี่ปุ่น
- เจ้าหน้าที่อาวุโสสาขากีฬาอาเซียน – ญี่ปุ่น มีหน้าที่หลักคือ ดําเนินการประเด็นสําคัญ
จากข้อสั่งการด้านกีฬาจากที่ประชุมสุดยอดอาเซียน – ญี่ปุ่น และการประชุมรัฐมนตรีกีฬาอาเซียน – ญี่ปุ่น
ทั้งนี้ กก. รายงานเพิ่มว่าเอกสารทั้ง 6 ฉบับ ได้รับการเห็นชอบจากทุกประเทศในที่ประชุมแล้ว โดยในส่วนของประเทศไทย เมื่อคณะรัฐมนตรีเห็นชอบร่างเอกสารฯ แล้ว กระทรวงการต่างประเทศจะมีหนังสือแจ้งไปยังสํานักเลขาธิการอาเซียน (ASEAN Secretariat) กรุงจาการ์ตา ประเทศอินโดนีเซีย เพื่อแสดงเจตนารมณ์ในการรับรองร่างเอกสารทั้ง 6 ฉบับ อย่างเป็นทางการต่อไป นอกจากนี้ ในกรณีที่มีการระบุถึงความร่วมมือของประเทศสมาชิกในการจัดการแข่งขันกีฬาในปี 2563 เช่น มหกรรมกีฬาโอลิมปิก 2020 ที่ประเทศญี่ปุ่น ในร่างถ้อยแถลงร่วม ทั้ง 2 ฉบับ นั้น กก. แจ้งว่าแม้ในขณะนี้การจัดกิจกรรมต่างๆ ในปี 2563 (ค.ศ.2020) ได้ถูกเลื่อนไปแล้ว เนื่องจากสถานการณ์การระบาดของโรคติดเชื้อ COVID – 19 แต่ก็จะไม่กระทบต่อการรับรองร่างเอกสารที่เกี่ยวข้อง
23. เรื่อง ขอความเห็นชอบต่อร่างถ้อยแถลงร่วมของรัฐมนตรีเศรษฐกิจอาเซียน-ญี่ปุ่นว่าด้วยข้อริเริ่มด้านความยืดหยุ่นทางเศรษฐกิจต่อการแพร่ระบาดของโรคติดเชื้อไวรัสโคโรนา (โควิด -19)
คณะรัฐมนตรีมีมติเห็นชอบร่างถ้อยแถลงร่วมของรัฐมนตรีเศรษฐกิจอาเซียน-ญี่ปุ่นว่าด้วยข้อริเริ่มด้านความยืดหยุ่นทางเศรษฐกิจต่อการแพร่ระบาดของโรคติดเชื้อไวรัสโคโรนา (โควิด -19) หากมีความจําเป็นต้องแก้ไขเอกสารในส่วนที่ไม่ใช่สาระสําคัญหรือไม่ขัดต่อผลประโยชน์ของไทย ให้กระทรวงพาณิชย์ดําเนินการได้ โดยไม่ต้องเสนอคณะรัฐมนตรีเพื่อพิจารณาอีก โดยให้รัฐมนตรีว่าการกระทรวงพาณิชย์ หรือผู้แทนที่ได้รับมอบหมายร่วมรับรองร่างถ้อยแถลงร่วมดังกล่าว ตามที่กระทรวงพาณิชย์เสนอ
สาระสําคัญ
ร่างถ้อยแถลงร่วมของรัฐมนตรีเศรษฐกิจอาเซียน-ญี่ปุ่นฯ เป็นเอกสารแสดงความห่วงกังวลต่อสถานการณ์การแพร่ระบาดของโควิด-19 ที่ส่งผลกระทบทางเศรษฐกิจของทุกประเทศ โดยมีวัตถุประสงค์ดังนี้
1. รักษาความสัมพันธ์ทางเศรษฐกิจอันใกล้ชิดระหว่างอาเซียนกับญี่ปุ่น ซึ่งอาเซียนและญี่ปุ่นได้พัฒนาความสัมพันธ์ระหว่างกันมาตั้งแต่ปี 2520 ส่งผลให้การค้าและการลงทุนสองฝ่ายขยายตัวเพิ่มมากขึ้น โดยญี่ปุ่นเป็นประเทศคู่ค้าอันดับ 4 และนักลงทุนอันดับ 2 ของอาเซียน ขณะที่อาเซียนเป็นประเทศคู่ค้าอันดับ 2 ของญี่ปุ่น โดยเชื่อมั่นว่าอาเซียนและญี่ปุ่นจะสามารถรับมือกับความท้าทายทางเศรษฐกิจต่าง ๆ ที่เกิดจากโควิด-19 ด้วยความร่วมมือระหว่างกันอย่างใกล้ชิด
2. บรรเทาผลกระทบทางเศรษฐกิจที่เกิดจากโควิด-19 โดยเน้นย้ําความมุ่งมั่นในการรักษาตลาดที่เปิดกว้างและป้องกันการถดถอยของกิจกรรมทางเศรษฐกิจ เพื่อรักษาห่วงโซ่อุปทานระดับภูมิภาคและโลกและทําให้การเคลื่อนย้ายของสินค้าจําเป็น รวมถึงอาหาร สินค้าโภคภัณฑ์ ยา อุปกรณ์และเครื่องมือทางการแพทย์และสุขภาพเป็นไปอย่างราบรื่น ตามสิทธิและพันธกรณีภายใต้ความตกลงขององค์การการค้าโลก
3. เสริมสร้างความยืดหยุ่นทางเศรษฐกิจ โดยเน้นย้ําการแสวงหาวิธีการแก้ปัญหาอย่างสร้างสรรค์กับผู้มีส่วนได้เสียด้านอุตสาหกรรม รวมทั้งวิสาหกิจขนาดกลาง ขนาดย่อมและรายย่อย เพื่อลดการหยุดชะงักของการค้าและการลงทุนระหว่างอาเซียนกับญี่ปุ่น ซึ่งรวมถึงการส่งเสริมการใช้ประโยชน์จากเทคโนโลยีในการดําเนินกิจกรรมทางเศรษฐกิจ เพื่อรับมือกับข้อจํากัดที่มีสาเหตุมาจากการระงับการเดินทางในปัจจุบัน และการใช้มาตรการต่าง ๆ ในการควบคุมการแพร่ระบาดของโควิด -19
แต่งตั้ง
24. เรื่อง การแต่งตั้งโฆษกและรองโฆษกกระทรวงการพัฒนาสังคมและความมั่นคงของมนุษย์
คณะรัฐมนตรีมีมติรับทราบตามที่กระทรวงการพัฒนาสังคมและความมั่นคงของมนุษย์ (พม.) เสนอการแต่งตั้งโฆษกและรองโฆษก พม. ดังนี้
1. พม. ยกเลิกคําสั่งที่ 445/2561 เรื่อง แต่งตั้งโฆษก พม. และรองโฆษก พม. ลงวันที่ 5 มิถุนายน 2561
2. พม. ได้แต่งตั้ง นางพัชรี อาระยะกุล รองปลัด พม. และนางสาวสราญภัทร อนุมัติราชกิจ รองปลัด พม. เป็น โฆษก พม. และนางจินตนา จันทร์บํารุง ผู้ตรวจราชการ พม. เป็น รองโฆษก พม. เพื่อให้การดําเนินงานด้านการประชาสัมพันธ์ การชี้แจงข้อมูลข่าวสารและเผยแพร่ผลงาน บทบาทภารกิจของกระทรวงเป็นไปอย่างมีประสิทธิภาพ (คําสั่ง พม. ที่ 107/2563 เรื่อง แต่งตั้งโฆษก พม. และรองโฆษก พม. ลงวันที่ 14 กุมภาพันธ์ 2563)
25. เรื่อง แต่งตั้งประธานกรรมการและกรรมการในคณะกรรมการการประปานครหลวง
คณะรัฐมนตรีมีมติอนุมัติตามที่รัฐมนตรีว่าการกระทรวงมหาดไทยเสนอดังนี้
1. ให้คณะกรรมการการประปานครหลวงมีจํานวนรวมทั้งสิ้น 15 คน (นับรวมกับกรรมการที่คณะรัฐมนตรีแต่งตั้งไว้แล้ว และผู้ว่าการการประปานครหลวง ซึ่งเป็นกรรมการโดยตําแหน่ง) ตามมาตรา 6 วรรคสอง แห่งพระราชบัญญัติคุณสมบัติมาตรฐานสําหรับกรรมการและพนักงานรัฐวิสาหกิจ พ.ศ. 2518 และที่แก้ไขเพิ่มเติม
2. แต่งตั้งประธานกรรมการและกรรมการในคณะกรรมการการประปานครหลวง รวม 5 คน แทนประธานกรรมการและกรรมการเดิมที่พ้นจากตําแหน่งเนื่องจากมีอายุครบหกสิบห้าปีบริบูรณ์และลาออก ดังนี้
2.1 นายนิสิต จันทร์สมวงศ์ ประธานกรรมการ แทนนายวัลลภ พริ้งพงษ์
2.2 นายอนุชิต ตระกูลมุทุตา กรรมการ แทน นายนิสิต จันทร์สมวงศ์
2.3 นายประสิทธิ์ สืบชนะ กรรมการ แทน นายสมศักดิ์ สุวรรณสุจริต
2.4 นายไตรรงค์ ขนอม กรรมการ แทน ผู้ช่วยศาสตราจารย์ทีฆวุฒิ พุทธภิรมย์
2.5 นายกฤษดา กวีญาณ กรรมการ แทน ศาสตราจารย์สุวัฒนา จิตตลดากร
ทั้งนี้ ตั้งแต่วันที่ 21 เมษายน 2563 เป็นต้นไป และให้ผู้ที่ได้รับแต่งตั้งแทนอยู่ในตําแหน่งได้เพียงเท่ากําหนดเวลาของผู้ซึ่งตนแทน
..............
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)